Cornish News Nowodhow Kernow\nGas negys yn lyver gwester\nMir orth lyver gwester\nKembra a wayn Kesstriv Kan PanKeltek\nDy Gwener 5/4/02: Rag diw vlydhen warbarth, Kernow re gemmeras nessa le dhe Gembra y'n kesstriv kan PanKeltek. Treys Noeth eth ena gans aga han 'Tus an kastell' yn unn waytya fetha an Gembroyon kepar dell wrug an Ducheth yn 1991, 1996 ha 2000. Soweth nyns o an kas. Alban a gemmeras tressa le, mes nyns esa saw unn poynt ynter 1a, 2a ha 3a. An kannasow a dhehwel dhe Gernow dy Sul ha res vydh dhe'n ordenoryon dalleth pareusyansow rag 2003 kyns es pell.\nAn Bennseythun Gernewek 10ves-14ves an mis ma dhe Bentewynn. Bedhewgh ena po bedhewgh pedrek!\nDy Yow 4/4/02: Dhe'n kesstriv PanKeltek yn Iwerdhon an seythun ma band Kernewek Treys Noeth, re waynyas kynsa le rag kan nowydh skrifys yn gis hengovek ha'n Band Troyll Melinji a gemmeras nessa le y'n kesstriv rag kana yn gis hengovek. Y fydh moy derivadow ha derivas leunna kyns es pell. Yth eson ni hwath ow kortos an nyhewer ma an kesstriv 'Keltovision'. Yma an Goel PanKeltek yn Kilkenny hevlyna. Dhe'gan kannasow ena: hwi re wrug yn ta a-barth Kernow. Meur ras dhywgh.\nAn Gannas mis Kevardhu (temmigow)\nTreys Noeth a ganas ragon yn Iwerdhon\nTros an bys bras mis Kevardhu\nAn Kesstriv Kan 'Keltovision': 1: "Harbwr Diogel" (Porth Diogel) skrifys:Arfon Wyn Kenys:Elin Flur & Y Moniars. 2: "Tus an Kastell" skrifys: Julie Elwin kenys: Treys Noeth.\n3. "Maraiche nan Cuantan" (Marner an moryow) Skrifys:Mari Mhoireasdan kenys:Solas\nDydh Ilow Porthpyran Yma Gorsedh Kernow owth hwilas ombroforyon rag kesstrivow 2002. Moy derivadow yma der wiasva an Orsedh omma.\nGorsedh Kernow 2001\nDy Yow 4/4/02: An hwarvos hevlyna a vydh synsys 3a mis Metheven. An vlydhen ma yma chons dhe weles band rokk Kernewek Skwardya ena. Y fydhons i ow seni dhe 1:30.\nMir orth hwedhlow koth Pennseythun Gernewek 2002\nDy Lun 1/4/02: An bennseythun (10ves dhe'n 14ves), synsys yw pennseythun Gernewek Kowethas an Yeth Kernewek. Hevlyna yma dhe Drethow Bentewynn ogas dhe Sen Ostell. Pur dhe les yw an vlydhen ma drefenn bos res gul diskwedhyans a grefter a-berth y'n movyans an taves ha'n governans ow prederi yn kever ri dhe'n yeth sav soedhogyl y'n Chartour Europek.\nGoslow orth an temmigow ilow ma dhiworth an band rokk ma. omma\nTestament Nowydh yn Kernewek Unys Daswelys\nDy Sul 31/3/02: Kowethas dyllans an yeth Kernewek Spyrys a Gernow re dhellos kynsa dyllans yn Kernewek an Testament Nowydh. Lanchys veu hedhyw gans Denise ha Ray Chubb dhiworth Spyrys a Gernow ha'n treylyer Dr Nicholas Williams. Herwydh Ray Chubb, dhiworth Spyrys a Gernow: "Dyllans an Testament Nowydh a veu a roweth arbennik yn meur a bowyow, ow ri dhe'n taves an worshyp neb yw konsydrys gwyw dhe uttra ger Dew." Byttegens, y fydh gwerthys dhe brys �15.95, (niver ISBN 0 9535975 4 7 ), hag yn fordh ma ow kul dhe'n ger Dyw yn Kernewek hegyrgh dhe Gernewegoryon a bub galloes ha pub pegans.\nGwiasva nowydh a les dhe nebes tus yw Morlader.com. Gwiasva Matthi Clarke yw.\nAn lyver termyn ma yw an gwella fordh dhe redya neppyth nowydh yn prynt. Dyllys yw gans Kowethas an Yeth Kernewek pub mis.\nRed nebes erthyglow dhiworth mis Kevardhu omma.\nRag govynn rag derivadow pella, kestav orth soedhek eseledh an Gowethas\ndre'n kolm ma.\nDenise Chubb, Dr Nicholas Williams ha Ray Chubb orth an lanchyans\nA-barth kledh y hwelir folenn dhiworth an Testament Nowydh. Pryntys yw y'n form nowydh a Gernewek Unys, henwys gans nebes tus Kernewek Unys Daswelys. Yma ober ow mos war-rag hwath gans bagas Dr Keith Syed yn unn assaya treylya an Bibel dien. An bagas a'n jeves kylgh a dus konnyk y'n taves neb a dreyl, chekkya hag ena provredya pub treylyans. Y hevel bos meur a ober ow pos gwrys y'n eur ma ha heb dhout vydholl y fydh genen kyns es pell an Bibel penn-dhe-benn.\nDy Sadorn 30/3/02: Ron Williams a verwis warlyna, 80 bloedh y oes, wosa bywnans a skoedhya materyow ha negysyow Kernewek. A-vorow y fydh goel yn y dre y honan, Aberfal, yn kov anodho. 'Ronnie Fest' a vydh synsys dhiworth hanterdydh dhe'n Gresenn Art bys dhe 8 eur. Ena, movya a wra pubonan dhe'n Lejyon Brythonek Ryal yn Stret Warwernek. Y fydh ugens performyer ena hag a vydh troyll ha kevywi mas. Da o gans Mr Willams hwarvosow an par ma. Ev a veu gwelys pub blydhen dhe Lowender Pyran.\nGwel kynsa folenn an wiasva "Warlinenn" neb a vydh dyllys kyns es pell. A omma.\nDegeans an pons hyns-horn\nDy Sadorn 30/3/02: An Pons Albert Ryal neb a borth an hyns-horn a-dreus Dowr Tamer yw degys hedhyw rag gweythyow gwellhe an hyns. Tus negys ha polytegoryon Kernewek yw serrys bos an degeans lemmyn orth goel Pask. Gwelys yw an dygoel ma a-vel dalleth an seson tornysi ha pur dhe-les yw rag negysyow y'n Ducheth. An pons a dhasiger arta dy Lun. Yma kytrinyow ynter Aberplymm ha Lyskerrys bys y'n prys na.\nDehwelans 2002: Esos'ta jy ow tos?\nOttomma gwiasva nowydh yn Kernewek ow ri nowodhow dydhyek y'n yeth. Yth yw lenwans an aswa kyns Kowethas an Yeth Kernewek a lanch aga gwiasva aga honan nowydh. Mars eus nowodhow dhywgh ha bos edhomm y dhannvon dhymm, e-bostyewgh dhymm dre an kolm ma.\nDy Meurth 26/3/02: Dyllys vydh derivas gans an Desedhek Awdyt a-vorow yn kever an asrann dewlel Rostorrmoel. Gelwys veu dhe hwithra an awtorita ma wosa hwithrans poblek a-dro dhe gammow gwrys gans an Park Negys Roche. Gwasoniethow res gans Rostorrmoel yw drog yn lies le herwydh an Desedhek. Esel an Senedh Westminster rag Kernow Kledh, Paul Tyler re leveris dhyn bos an derivas kepar ha 'dynamite'. Dyllans gwask dhiworth an konsel a lever bos an asrann ow tos ha bos gwell. Byttegyns, dell grys an desedhek, ny hevel bos chons mann a wellheans y'n asrann.\nDy Meurth 26/3/02: Yma an Governans ow ri �61 milvil peuns rag skolyow Karrek. Skol Richard Lander yn Truru a vydh dastrehevys yn tien gans rann an mona.\nDy Meurth 19/3/02: Kaderyer Omguntellyans Selreth Kernow, Bert Biscoe, re ros dhe'n governans challenj bras a-barth Kernow. Yn areth dhe'n dus kuntellys rag lanchyans an prynt-glas Senedh Kernow, ev a leveris: "An Soth West a ylli kelli ha Kernow ow kul gwell. Oll ahanan a vynn kavoes digresennans. Res yw dhe Gernow ha'n Soth West keskewsel yn kever oryon. Gwra agan digresenna lemmyn, a Vester Blair!" Mr Biscoe a besyas: "Ny allav poessa krev lowr bos an dus yowynk Kernow a-barth Senedh Kernow yn fest krev. I a'n gwel a-vel tyller rag drehevel termyn a-dheu posytyv. Meur a dus yowynk a ros aga gweres yn unn guntell hanter-kans-mil hanow rag skoedhya an diskleryans. Yn mysk an re omguntellys rag lanchyans an prynt-glas yth esa Andrew George e.s, Matthew Taylor e.s, Paul Tyler e.s, ha Colin Breed e.s. Rag dyski pella yn kever an kaskyrgh rag kavoes senedh rag Kernow, a dhe'n wiasva ma.\nKOVSKRIFENN Redyewgh hwedlow koth. Ewgh omma


(196) Pow Beljan - lovinglivingcornish\n(196) Pow Beljan\nDownload FileMP3 • 5753KB\nBys i’n whêtegves cansvledhen yth o Pow Beljan radn a’n Powyow Isel Spaynek. Ena an radn north a’n Powyow Isel a gafas aga anserhogneth avell Nederlond. Orth dallath an êtegves cansvledhen an Powyow Isel a bassyas dhe rêwl Austrya. Napoleon a wrug radn a’n Frynk a Bowyow Isel Austrya. Pàn veu fethys Napoleon Powyow Isel an Soth a veu rës dhe Nederlond. Saw i’n vledhen mil êth cans ha try deg Frynkegoryon an pow a rebellyas warbydn rêwl Nederlond ha’n pow a veu settys in bàn avell pow anserhak, Gwlascor an Beljans. Kensa mytern an Beljans o Leopold Saxe-Coburg, ôwnter Vyctorya Myternes. Hedhyw Pow Beljan yw monarky selrethek pò ‘constitutional monarchy’. Yma dew jif-tavas i’n pow, Flamanek (yw kepar hag Isel-Almaynek pò ‘Dutch’) hag i’n soth Frynkek. Frynkek yw tavas moyhariv Brùssels ha’n chif-cyta yw provyns inhy hy honen. Yth yw Pow Beljan menegys moy ès unweyth i’n textow Kernowek. In Rebellyans Kernow orth dyweth an pymthegves cansvledhen an hùmbrynkysy o Myhâl an Gov ha Tommas Flamank. Kynth o Kernow Tommas, res yw fatell dheuth y hendasow dhyworth an Powyow Isel, dell yw apert dhyworth y hanow teylu Flamank ‘Fleming.’ Jowan Gaunt, o onen a vebyon an tressa Henry*, ha’y vebyon o hùmbrynkysy party Kerhirvyn pò ‘Lancaster’ i’n Gwerryansow an Rosednow. Ev yw aswonys avell Jowan Gaunt ‘John of Gaunt’ drefen ev dhe vos genys in Ghent, cyta in north a Bow Beljan. I’n gwary Kernowek Bêwnans Ke yma Modres traitour ow whelas brîbya an messejer hag a lever: te a’fÿdh cyvyl de Gaund ‘you will get the livery of Gaunt.’ Yma an messejer bytegyns, drefen ev dhe vos scodhyor a barty Evrok, ow sconya an fâls-mytern. Orth dyweth an seytegves cansvledhen John Tonkin a screfas cân Menja tus Kernowek bùs gosowes mayth usy ev ow praisya Wella Orenj hag ow tampnya an Secùnd Jamys. Pàn veu Jamys châcys mes a’n enesow-ma, ev a fias dhe Frynk. In y vardhonak Jenkins a lever:\nHa enna ny a vedn y ara\ni’mesk an pobel eus y gara,\nha mos dha weles an pëth eus gwrÿs\nin Pow an Flemen i’mesk an tus.\nKyns ès ev dhe vos gwrës mytern Breten Veur, yth esa Wella Orenj owth omlath termyn hir warbydn mytern Frynk rag sensy an Francas in mes a’n tyller gelwys Pow an Flemen gans Jenkins, hèn yw ‘Flanders’ in Pow Beljan. I’n dedhyow-na herwyth laha yth esa an pow whath in dadn rêwl Austrya. In gwir na ve Wella Orenj, dre lycklod y fia Pow Beljan radn a’n Frynk hedhyw. Powyow Isel an Soth yw gelwys ‘Belgium’ in Sowsnek, ha Belgique in Frynkek. Yma an dhew hanow growndys wàr hanow an provyns Roman Gallia Belgica. Yth o an hanow aswonys termyn hir kyns ès an pow dhe vos gwlascor anserhak. A les ywa ytho fatell usy Jowan Boson ow screfa:\nMar pedham’, Francan-Beljan me a wra bos,\nPecar der yw Sowson-Kernow, a vÿdh onour vrâs.\n‘If I may, I shall be a Franco-Belgian,\nAs is Anglo-Cornish, it will be a great honour.’\nHedhyw i’n jëdh yth yw cresen menystrans an Udnyans Ewropek anedhys in Brùssels. Yma certan re i’n Wlascor Udnys ow meras orth an cyta-na avell tyller alyon ha gwredhen pùb drog. Apert yw dhyworth an nebes Kernowek gesys dhyn, fatell wodhya an Gernowyon i’n dedhyow coth adro dhe Bow Beljan. Ny wrêns y gonsydra naneyl alyon na drog.\n* Hèm yw errour. Jowan Gaunt o mab an Tressa Edward.


Compare Bible readings for Luk 13 in the ABK and the ESV - Bible Society\nKoedhewgh yn Edrek po Kewgh dhe Goll\n1Y'n prys na yth esa tus ena a dherivas dhodho a-dro dhe dus Galile may kemmyskas Pilat aga goes gans aga sakrifisow. 2Hag ev a worthybis ha leverel dhedha, ‘A dybowgh tus Galile na dhe vos gweth peghadoryon es oll tus Galile erell, drefenn i dhe wodhav an taklow na? 3Nyns ens i mann, yn-medhav dhywgh, mes mar ny goedhowgh yn edrek hwi oll a dhe goll y'n keth vaner. 4Po an etek den na may koedhas warnedha an tour yn Siloam ha'ga ladha – a dybowgh i dhe vos kablus dres oll an dus erell trigys yn Yerusalem? 5Nyns ens i mann, yn-medhav dhywgh, mes mar ny goedhowgh yn edrek hwi oll a dhe goll y'n keth vaner.’\n6Hag ev a dherivas dhedha an barabolenn ma: ‘Yth esa dhe nebonan figbrenn plynsys yn y winlann, hag ev eth dhe hwilas frut warnodho mes ny gavas. 7Hag ev a leveris dhe'n lowarther, “Otta, nans yw teyr blydhen y tov ow hwilas frut war an figbrenn ma ha ny gavav. Ytho gwra y dreghi dhe'n dor; prag y hwra ev an dor dhe vos skwithys?” 8Mes ev a worthybis ha leverel dhodho, “Arloedh, gas e an vlydhen ma ynwedh, ha my a bal a-dro dhodho ha gorra teyl; 9ha mar tokko frut y'n termyn a dheu, da; mes mar ny dheg, tregh e dhe'n dor.” ’\nYaghhe Evredhes y'n Sabot\n10Yth esa ow tyski yn onan a'n synagys y'n sabot. 11Hag awotta benyn neb a's tevia spyrys a wannegredh etek blydhen, ha plegys yn dew o hi, ha ny ylli kammenn sevel a'y sav. 12Ha Yesu pan y's gwelas a elwis ha leverel dhedhi, ‘Benyn, livrys os a'th wannegredh.’ 13Hag ev a worras y dhiwleuv warnedhi; ha hware hi a sevis a'y sav ha gordhya Duw. 14Mes rewler an synaga, serrys rag Yesu dhe yaghhe yn dydh sabot, a worthybis, ha leverel dhe'n routh, ‘Yma hwegh dydh may tal oberi; dewgh ytho ynna ha bos yaghhes, a-der y'n sabot.’ 15An Arloedh a worthybis dhodho ha leverel, ‘Falswesyon, a ny wra pubonan ahanowgh y'n sabot digelmi y ojyon po y asen a'n presep ha'y hembronk dhe-ves rag gul dhodho eva? 16A ny dalvia dhe'n venyn ma, myrgh dhe Abraham, kelmys gans Satnas nans yw etek blydhen, bos livrys dhiworth an kolm ma yn dydh sabot?’ 17Hag ev ow leverel an taklow ma, oll y erbynnoryon a berthi meth, ha'n routh oll a lowenhi drefenn an oberow gloryus gwrys ganso.\nParabolenn Has Kedhow ha Goell\nMat 13:31-33; Mark 4:30-32\n18Ena yn-medh ev, ‘Haval dhe bana dra yw gwlaskor Duw, ha dhe bana dra y hwrav vy hy heveli? 19Haval yw dhe hasenn kedhow a wrug nebonan hy hemmeres ha'y hasa yn y lowarth, ha hi a devis, ha dos ha bos gwydhenn veur,13:19 veur: War-lergh re a'n dornskrifow nyns usi omma an ger ma. hag yth esa ydhyn an ayr trigys yn hy skorrennow.’\n20Hag arta y leveris, ‘Dhe bana dra y hwrav vy hevelebi gwlaskor Duw? 21Haval yw dhe woell a wrug benyn y gemmeres ha'y gemmyska yn tri musur13:21 musur: Greka saton. a vleus bys pan vo oll an toes sevys.’\nMat 7:13-14, 21-23\n22Hag ev a dremena dre sitys ha trevow, ow tyski, hag ow lavurya troha Yerusalem. 23Nebonan a leveris dhodho, ‘Arloedh, yw boghes an re selwys?’ Hag ev a worthybis dhedha, 24‘Strivyewgh dhe vos a-bervedh der an porth kul, rag lies, yn-medhav dhywgh, a hwila mos a-ji ha ny yllons. 25Wosa mester an chi dhe sevel hag alhwedha an daras, ena hwi a sev an tu a-ves ow knoukya war an daras ow leverel, “Arloedh, igor dhyn”, hag ev a worthyp dhywgh ow leverel, “Ny'gas aswonnav, a-ble owgh.” 26Ena hwi a dhalleth leverel, “Ni a dhybris a-ragos hag eva, ha ty a dhyskas yn agan stretys.” 27Hag ev a lever dhywgh, “Ny'gas aswonnav, a-ble owgh; diberthewgh dhiworthiv, hwi dhrogoberoryon oll!” 28Hag ena y fydh oela ha skrinva dyns pan welowgh Abraham hag Ysak ha Yakob hag oll an brofoesi yn gwlaskor Duw, mes hwi tewlys yn-mes. 29Hag i a dheu a'n howldrevel ha'n howlsedhes hag a'n kledh hag a'n dyghow hag esedha orth moes yn gwlaskor Duw. 30Hag otta, yma re neb yw diwettha a vydh kynsa, hag yma re yw kynsa a vydh diwettha.’\nKynvann war Yerusalem\n31Y'n eur na, re a'n Fariseow a dheuth, ow leverel dhodho, ‘Ke dhe-ves, ha voyd alemma, rag Herod a vynn dha ladha.’ 32Hag ev a leveris dhedha, ‘Kewgh dhe leverel dhe'n lowarn na, “Otta, my a dewl dywolow mes ha yaghhe tus hedhyw hag a-vorow, hag y'n tressa dydh my a gowlwra ow ober. 33Byttegyns res yw dhymm pesya y'n hyns hedhyw hag a-vorow ha'n jydh a siw; rag ny yll bos, profoes dhe verwel marnas yn Yerusalem.” 34Yerusalem, Yerusalem, neb a ladh an brofoesi ha labydha an re yw dannvenys dhis, peskweyth y yeunis vy kuntell dha fleghes war-barth kepar dell guntell yar hy yerigow yn-dann hy eskelli, ha ny vynnsowgh! 35Otta, agas chi yw gesys dhywgh, forsakys.13:35 War-lergh re a'n dornskrifow nyns usi omma an ger forsakys. Ha my a lever dhywgh, ny'm gwelowgh vy bys pan leverowgh, Bennigys yw neb a dheu yn hanow an Arloedh.’


Compare Bible readings for 2 Samuel 7 in the ABK and the BNET - Bible Society\n2 Samuel7 ABK\nKevambos Duw gans Davydh\n1Lemmyn pan esa an myghtern trigys yn y ji, ha'n ARLOEDH re rosa dhodho powes dhiworth oll y eskerens a-derdro, 2an myghtern a leveris dhe Nathan an profoes, ‘Mir lemmyn, yth esov trigys yn chi a geder, mes argh Duw a drig a-ji dhe groglennow.’ 3Yn-medh Nathan dhe'n myghtern, ‘Ke, gwra pup-tra eus y'th kolonn; rag yma an ARLOEDH genes.’\n4Mes y'n keth nos na, ger an ARLOEDH a dheuth dhe Nathan, ow leverel, 5Ke ha lavar dhe'm gwas Davydh: Yndellma y lever an ARLOEDH: A dhrehevydh ragov chi dhe driga ynno? 6Ny drigis yn chi a-dhia'n jydh may tres mebyon Ysrael yn-bann yn-mes a Ejyp, mes bys y'n jydh hedhyw, my re beu ow kerdhes a-dro yn tylda hag yn tabernakel. 7Yn pub tyller may kerdhis yn mysk oll mebyon Ysrael, a gewsis vy ger orth onan a loethow Ysrael, a erghis dhedha may hwrellens maga ow fobel Ysrael, ow leverel, ‘Prag na dhrehevsowgh ragov chi a geder?’\n8Lemmyn lavar yndella dhe'm gwas Davydh: Yndellma y lever ARLOEDH an luyow: my a'th kemmeras dhiworth an beurva, dhiworth holya an deves, dhe vos rewler war ow fobel, war Ysrael; 9ha my re beu genes plepynag yth ythys, ha my re droghas dhe-ves oll dha eskerens a-dheragos; ha my a wra ragos hanow meur, kepar ha hanow brasyon an norvys. 10Ha lemmyn my a apoynt tyller rag ow fobel Ysrael, ha my a wra aga flansa, may hyllons bewa yn aga thyller aga honan, ha ny vydhons ankresys namoy; ha ny wra mebyon sherewneth aga flagya namoy, kepar ha kyns, 11hag a-dhia'n jydh may settis breusysi war ow fobel Ysrael; ha my a re dhis powes dhiworth oll dha eskerens.\nYnwedh an ARLOEDH a dhiskler dhis an ARLOEDH dhe vynnes gul chi ragov. 12Ha pan vydh dha dhydhyow kollenwys, ha ty a wrowedh gans dha dasow, my a dhrehav dha has war dha lergh, neb a dheu a'th korf, ha my a fast y vyghterneth. 13Ev a dhrehav chi rag ow hanow vy, ha my a fast tron y vyghterneth bys vykken. 14My a vydh tas dhodho, hag ev a vydh mab dhymm. Pan wra kammhynseth, my a'n gessydh gans gwelenn gwer, ha gans strokosow mab-den. 15Mes ny vydh ow thregeredh kemmerys dhiworto, kepar dell y'n kemmeris dhiworth Sowl, neb a worris dhe-ves a-dheragos. 16Dha ji ha'th vyghterneth a vydh fastys bys vykken a-dheragov; dha dron a vydh fastys bys vykken. 17Herwydh oll an geryow ma, ha war-lergh oll an welesigeth ma, yndellma y kewsis Nathan dhe Davydh.\n18Ena myghtern Davydh eth a-ji hag esedha dherag an ARLOEDH ha leverel, ‘Piw ov vy, A Arloedh DUW, ha pandr'yw ow chi, ma'm dresys omma? 19Hwath tra vyghan o y'th wolok, A Arloedh DUW; ty re gewsis ynwedh a ji dha was rag termyn hir dhe dhos. Yw hemma dha fordh usadow a dhyghtya mab-den, A Arloedh DUW?\n20‘Ha pandr'a yll Davydh leverel moy dhis? Rag ty a aswonn dha was, A Arloedh DUW. 21A-barth dha er, ha herwydh dha golonn dha honan, ty re wrug oll an traow bras ma, ha'ga gul godhvedhys dhe'th was. 22Rakhenna meur osta, A Arloedh DUW; rag nyns eus nagonan avelos, ha nyns eus Duw marnas ty, war-lergh pup-tra a glewsyn gans agan diwskovarn. 23Piw yw haval dhe'th pobel, haval dhe Ysrael, kenedhel dhibarow y'n norvys, neb eth Duw dh'y dasprena avel pobel ragdho y honan, ha dhe wul hanow ragdho, ha dhe wul ragowgh traow bras hag euthyk, rag dha wlas, a-dherag dha bobel, a dhasprensys ragos dha honan dhiworth Ejyp, a-dhiworth an kenedhlow ha'ga duwow? 24Ha ty a fastyas dha bobel Ysrael ragos dha honan dhe vos dha bobel bys vykken; ha ty, A ARLOEDH, eth ha bos aga Duw.\n25‘Ha lemmyn, A ARLOEDH Duw, an ger a gewssys a-dro dhe'th was, hag a-dro dh'y ji, fast e bys vykken, ha gwra kepar dell leversys, 26may fo dha hanow meurhes bys vykken y'n henlavar, “ARLOEDH an luyow yw Duw war Ysrael”; ha chi dha was Davydh a vydh fastys dheragos.\n27‘Rag ty, A ARLOEDH an luyow, Duw Ysrael, re dhiskwedhsys hemma dhe'th was, ow leverel, “My a dhrehav chi ragos”; rakhenna dha was re gavas kolonnekter dhe bysi dhis an pysadow ma. 28Ha lemmyn, A Arloedh DUW, ty yw Duw, ha dha eryow yw gwiryon, ha ty re ambosas an ober da ma dhe'th was; 29Ha lemmyn bedhes plegadow dhis benniga chi dha was, may hyll pesya bys vykken dheragos; rag ty, A Arloedh DUW, re gewsis, ha gans dha vennath chi dha was a vydh bennigys bys vykken.’


Naw Redyans Nadelyk - lovinglivingcornish\nNaw Redyans Nadelyk\nPeneglos Trûrû, 2007\nEdward Webb a Gernow, UK, CC BY-SA 2.0\ndre Wikimedia Commons\n© 2016 Nicholas Williams\nRag goslowes orth Professour Williams ow redya an raglavar-ma wàr lînen, ewgh dhe Clôwes / Nicholas Williams / (50) Servys Naw Redyans.\nRadn dhyhepcor a’n Nadelyk yw an servys a Naw Redyans hag a Ganow gorrys wàr an air gans Corforeth Bretednek an Darlesans (an ‘BBC’) nos Nadelyk dhyworth chapel Coljy an Mytern in Kergraunt. Y feu an servys darlesys gans an Corforeth rag an kensa prÿs i’n vledhen mil naw cans êtek, mis ha hanter warlergh dyweth Kensa Gwerryans an Bÿs. In bledhydnyow deg warn ugans an gansvledhen dhewetha an BBC a dhalathas darlesa an servys dres oll an bÿs hag ymowns y ow gwil indella kenyver bledhen alena in rag. An darlesansow a dhuryas dres oll Secùnd Gwerryans an Bÿs saw ny veu hanow an coljy campollys, ma na alla an Jermans godhvos pleth esa an chapel ha meur a bobel ino. I’gan dedhyow ny y fÿdh an servys clôwys gans lies mylyon a bobel in lies pow. Kyn whrug an mûsyk chaunjya nebes dres an bledhydnyow, yma an lessons in mes a’n Beybel Sans ow remainya kepar dell vowns i’n dallath: redyansow in mes a lyver Jenesys ow tùchya coodh mab den, redyansow in mes a’n profet Esay adro dhe’n Savyour usy ow tos, hag ena an whedhel a enesygeth Jesus Crist in mes a’n awaylow. Yma an servys ow tewedha gans an redyans in mes a awayl Sen Jowan: I’n dallath yth o an Ger hag yth esa an Ger gans Duw. Ny veu an servys desmygys rag Chapel Coljy an Mytern in Kergraunt, bytegyns. An servys a dhalathas kyns oll in Trûrû, Kernow, i’n vledhen mil eth cans seyth deg eth. Tybyans o an servys a kensa epscop Trûrû, Edward Benson, rag yth esa ev ow whelas gwil servysyow an eglos Anglycan moy dynyak dhe’n bobel. Rag an towl-na ev a wrug benthygya furvel an Methodystyon: redyans mes a’n scryptour pò pejadow, ena hympna, redyans aral pò pejadow, ena hympna, h.e. Y fedha leverys i’n dedhyow avarr fatell veu an servys desmygys rag sensy an dus in mes a’n taverns nos Nadelyk, whedhel nag eus gwiryoneth vëth ino. Dell wharva, an kensa servys a veu sensys in byldyans servadow a bredn, rag i’n prÿs-na nyns o derevys whath Peneglos Trûrû. I’n vledhen mil eth cans eth deg try epscop Benson a veu gwrës arghepscop Kergynt pò ‘Canterbury’ ha’n servys a naw redyans a spredyas alês, dhe Goljy an Mytern in Kergraunt, heb mar, ha dhe lies tyller aral. Yth yw servys Benson ûsys in meur a eglosyow i’n enesow-ma hag abell. Mar tewgh why ha clôwes radn a’n servys hevleny wàr an radyo, perthowgh cov fatell veu an servys-na kenys rag an kensa prÿs moy ès udn cans ha deg warn ugans bledhen alebma in Kernow.\nAwot an naw redyans kemerys in mes a’n Beybel Sans.\n© 2011 Nicholas Williams\n1 Jenesys 3: 8-19\nHag y a glôwas lev an Arlùth Duw ow kerdhes i’n lowarth in yêynder an jëdh; hag Adam ha’y wreg êth dhe gudha dhyworth an Arlùth Duw in mesk an gwëdh a’n lowarth. Ha’n Arlùth Duw a grias dhe Adam, hag a leverys dhodho, “Pleth esta?” Hag ev a leverys, “Me a glôwas dha lev i’n lowarth; ha me a veu own, rag yth esoma yn noth, ha me êth dhe gudha. Hag ev a gowsas, “Pyw a wrug leverel dhis fatell esta yn noth? A wrusta debry dhyworth a’n wedhen a wrug avy leverel dhis na wresta debry?” Ha’n den a gowsas, “An venyn a wrusta ry dhybm, hy a ros dhybm dhyworth an wedhen, ha me a wrug debry.” Ha’n Arlùth Duw a gowsas dhe’n venyn, “Pandr’yw hebma eus gwrës genes?” Ha’n venyn a worthebys, “An hager-brëv a dùllas vy, ha me a wrug debry.” Ha’n Arlùth Duw a leverys dhe’n hager-brëv, “Drefen te dhe wul hebma, yth os jy molethys dres oll an chattel ha dres kenyver best a’n gwel: wàr dha dorr te a wra mos oll dedhyow dha vêwnans. Ha me a vydn gorra sorr inter te ha’n venyn, hag inter dha has jy ha’y has hy. Ev a wra brêwy dha bedn, ha te a wra brêwy y wewen.” Dhe’n venyn ev a gowsas, “Me a vydn meur cressya dha dhuwhan i’th omdhon; in duwhan te a wra don flehes: ha dha dhesîr a wra bos dhe’th gour, hag ev a wra dha rêwlya.” Ha dhe Adam ev a gowsas, “Drefen te dhe goslowes dhe dalla dha wreg, hag a wrug debry dhyworth an wedhen, a wrug avy leverel dhis, ‘Te ny wres debry anedhy,’ cùrsys yw an nor raga dha gerensa; gans duwhan te a wra debry anodho oll dedhyow dha vêwnans. Spern hag ascal a wra ev dry in rag dhis: ha te a wra debry a’n losow a’n gwel. I’n whës a’th fâss te a dheber dha vara, bys may tyffy arta ha trailya dhe dhor ha pry, rag a hedna te a veu formys ha gwrës i’n dallath, rag a dhor ha doust yth os, ha dhe dhor ha doust arta te â.”\n2 Jenesys 22: 15-18\nHag el an Arlùth a elwys Abraham an secùnd prës, ha leverel dhodho, “Ren ow bêwnans ow honen me a dos,” yn medh an Arlùth, “drefen te dhe wul hebma ha drefen na wrusta sparya dha vab, dha udn vab, in gwir me a vydn dha venega, ha moghhe dha issyw may hallens y bos kepar ha sterednow an nev ha tewas an treth. Ha’th issyw a wra cafos yet aga eskerens. In dha has dhejy oll an nacyons a’n bës a vëdh benegys, awos te dhe woslowes orth ow lev.”\n3 Esay 9: 2, 6-7\nAn bobel esa ow kerdhes in tewolgow re welas golow brâs; an re-na esa tregys in pow a dewolgow down, golow re spladnas ortans. Ragon ny re beu genys flogh, dhyn ny mab yw rës; ha’n governans a vëdh wàr yw dhywscoth, ha’y hanow a vëdh gelwys Consler Marthys, Duw Galosek, Tas Eternal, an Pensevyk a Gres. A’n encressyans a’y rêwl hag a gres ny vëdh dyweth vëth wàr dron Davyth, ha wàr y wlascor, dh’y fastya ha dh’y gwetha dre wirvreus ha dre ewnhenseth alebma rag bys venary. Dywysycter an Arlùth a luyow a wra colenwel hebma.\n4 Esay 11: 1-3a, 4a, 6-9\nSkyllen a dheu in mes a stock Jesse, ha branch dhyworth y wredhyow a wra don frût. Ha Spyrys an Arlùth a wra powes warnodho, an Spyrys a furneth hag a gonvedhes, an Spyrys a gùssul hag a allos, an Spyrys a skentoleth hag a own an Arlùth. Ha’y dhelît a vëdh in own an Arlùth. Saw ev a wra jùjya an vohosogyon dre ewnhanseth, hag ervira dre wirvreus rag an re uvel i’n bës. An bleydh a vëdh tregys gans an ôn, ha’n lewpart a wra growedha gans an avar yonk, an leugh ha’n lion ha’n leugh peskys warbarth; ha flogh bian a wra aga hùmbrank. An vuwgh ha’n ors a wra pory; ha’ga re yonk a wra growedha warbarth; ha’n lion a dheber cala kepar ha’n ojyon. Baby a wra gwary a-ugh toll an nader, ha’n flogh bian a wra settya y dhorn wàr neyth an serpont. Ny wrowns y gwana na ladha in oll ow meneth sans; rag an norvës a vëdh mar leun a’n godhvos a’n Arlùth dell usy an dowrow ow cudha an mor.\n5 Lûk 1: 26-35, 38\nI’n wheffes mis y feu Gabriel el danvenys dhyworth Duw dhe cyta a Alyle henwys Nazare, dhe vaghteth o ambosys dhe wour henwys Josef, a jy Davyth, ha Maria o hanow an vaghteth. Hag ev a entras bys dhedhy ha leverel, “Hail dhis, te voren faverys brâs! Yma an Arlùth genes.” Hy a veu amays fest orth an geryow-ma, ha govyn orty hy honen pana vaner a vednath a veu hedna. Saw an el a leverys dhedhy, “Na gebmer own, Maria, rag te re gafas favour in golok Duw. Hag awot, omdhon a wreth i’th vrës ha denethy mab ha’y elwel Jesu. Den brâs a vëdh, ha Mab an Duw Uhella a’n gelwyr, ha’n Arlùth Duw a vydn ry dhodho tron y das Davyth. Ev a vëdh rainys in chy Jacob bys vycken, ha’y wlascor a wra durya rag nefra heb dyweth.” Saw Maia a leverys dhe’n el, “Fatell yll hedna bos, abàn oma gwerhes?” An el a worthebys ha leverel dhedhy, “An Spyrys Sans a wra skydnya warnas, hag y fëdh gallos an Duw Uhella in goskes a-uhos; rag hedna, an flogh a wrêta denethy a vëdh henwys sans ha’n Mab a Dhuw.” Maria a leverys, “Awotta vy, kêthes an Arlùth. Re bo an dra genef warlergh dha eryow.” Ha’n el a dhybarthas dhyworty.\n6 Lûk 2: 1, 3-7\nY wharva i’n dedhyow-na, ordenans dhe dhos adro dhyworth Cesar Augùstùs, y talvia dhe oll an bës bos recknys. Ha pùb huny i’n bës a dravalyas dhe vos nyverys, kenyver onen dh’y dre y honen. Ha Josef êth in bàn inwedh dhia Alyle dhyworth Nazare bys in Jûdy, ha dhe cyta Davyth, o gelwys Bethlem, awos ev dhe vos a deylu hag a lynaja Davyth, may halla va bos nyverys gans Maria y wreg ambosys, ha gans flogh o hy. Y wharva pàn esens y i’n tyller-na, may teuth prës hy golovas. Hy a wrug denethy hy kensa mab, ha hy a’n mailyas in lystednow hag a’n settyas in presep in stâbel, dre rêson nag esa tyller ragthans i’n gwesty.\n7 Lûk 2: 8-16\nYth esa bugeleth i’n keth pow-na hag y i’n gwel ow qwetha aga flockys i’n nos. El an Arlùth a dhysqwedhas dhedhans ha glory an Arlùth a wrug dywy oll adro, hag own brâs a’s teva. Ha’n el a leverys dhedhans, “Na berthowgh own; rag merowgh, yth esof ow try dhywgh messach a lowena vrâs rag oll an bobek; rag hedhyw re beu genys dhywgh in cyta Davyth Sylwyas, hèn yw an Arlùth Crist. Ha helma a vëdh sin ragowgh: why a gav an flogh bian mailys fast gans lysten, hag ev a’y wroweth in presep. Ha dystowgh y feu gwelys warbarth gans an el nyver brâs a lu nev ow praisya Duw, hag ow leverel, “Glory dhe Dhuw avàn, ha wàr an norvës cres dhe’n re-na usy orth y blêsya!” Pàn wrug an eleth dyberth dhywortans bys in nev, an vugeleth a leverys an eyl dh’y gela, “Deun ny bys in Bethlem, may hallen gweles an wharvedhyans-ma, re wrug an Arlùth declarya dhyn.” Y êth dy gans toth brâs, ha cafos Maria ha Josef ha’n flogh a’y wroweth i’n presep.\n8 Mathew 2: 1-12\nLebmyn, pàn veu Jesu genys in Bethlem a Jûdy in dedhyow Erod an mytern, y teuth tus fur dhyworth an Ÿst dhe Jerùsalem ow leverel, “Ple ma ev yw genys mytern an Yêdhewon? Rag yma gwelys genen ny y steren i’n Ÿst, hag yth on ny devedhys dhe wordhya dhodho.” Pàn wrug Erod an mytern clôwes hebma, ev a veu troblys, hag oll Jerùsalem ganso ev. Ha pàn wrug ev cùntell oll uhel prontoryon ha scîbys an bobel warbarth, ev a wovydnas ortans ple fedha Crist genys. Hag y a leverys dhodho, “In Bethlem a Jûdy, rag indelma yth ywa screfys gans an profet: ‘Ha te, Bethlem, in pow Jûdy, nyns os an biadnha in mesk myterneth Jûdy, rag mes ahanas y whra dos mytern a vydn bugelya ow fobel Israel.’” Nena Erod, pàn wrug ev yn pryveth cria an dus fur adenewen, ev a wovydnas ortans sur pana dermyn a wrug an steren dysqwedhes. Hag ev a’s danvonas dhe Bethlem ha leverel dhedhans, “Gwrewgh whelas sur an flogh yonk, ha pàn wrewgh why y gafos, drewgh ger dhybm arta, may hallen vy mos ha gordhya dhodho inwedh.” Pàn wrussons y clôwes an mytern, y êth in kerdh, ha’n steren a wrussons y gweles i’n Ÿst êth dhyragthans, erna wrug hy dos ha sevel dres an le mayth esa an flogh. Pàn wrussons y gweles an steren, y fowns lowen gans meur a lowender. Ha pàn vowns y devedhys i’n chy, y a welas an flogh yonk gans Maria y dhama, hag y a godhas dhe’n dor ha gordhya dhodho. Ha pàn wrussons y egery aga thresour, y a ros dhodho owr ha frankincens ha myrr. Hag y a veu gwarnys gans Duw hag y ow cùsca, na wrellons y dos ogas dhe Erod, hag y êth in kerdh dh’aga fow aga honen fordh aral.\n9 Jowan 1: 1-14\nI’n dalathfos yth esa an Ger, hag yth esa an Ger gans Duw, ha Duw o an Ger. Yth esa an keth i’n dalathfos gans Duw. Dredho y feu formys pùptra; ha heptho ny veu formys tra vëth a vyns a veu gwrës. Ino ev yth esa an bêwnans ha’n bêwnans o golow an dus. Hag yma an golow ow tewynya i’n tewolgow, saw ny wodha an tewolgow y dhyfudhy màn. Y feu den danvenys gans Duw ha Jowan o y hanow. Ev a dheuth in dùstuny rag dùstunia a’n golow, may halla pùbonen cresy dredho ev. Nyns o va an golow-na, mès y feuva danvenys rag dùstunia anodho. Hèn o an golow gwir usy ow tewynya wàr bùbonen a dheffa aberth i’n bës. I’n bës yth esa ev ha ganso an bës o creatys, saw ny wrug an bës y aswon. Ev a dheuth dh’y dus y honen, saw ny wrussons y recêva màn. Saw dhe bùbonen a wrug y recêva, ev a ros gallos dhe vos mebyon Duw, dhe neb a wrella cresy in y hanow ev, dhe’n dus na veu genys naneyl dre woos na dre volùnjeth an kig na dre volùnjeth den, mès dre Dhuw. An ger a veu gwrës kig hag ev a dregas i’gan mesk ny, ha ny a welas y wordhyans, glory Unvab an Tas, leun a râss hag a wiryoneth.


Compare Bible readings for Daniel 11 in the ABK and the BCN - Bible Society\nDaniel 11 ABK\n36‘Ha'n myghtern a wra herwydh y vodh; ev a omughelha hag omvostya a-ugh pub duw, ha leverel taklow euthyk erbynn Duw an duwow. Ev a sewen bys may fydh kowlwrys an sorr, rag an pyth apoyntys a vydh gwrys. 37Ny wra vri orth duwow y dasow, na hwath orth an duw kerys gans benynes,11:37 an duw kerys gans benynes: An duw Tammuz (Adonis). nag orth duw arall vytholl, rag a-ughta i oll ev a omvoghha. 38Yn le an re ma, ev a enor duw an keryow; duw na vedha aswonnys gans y dasow a wra ev enora gans owr hag arghans, gans meyn drudh ha rohow kostek. 39Ev a omsett erbynn keryow krev gans gweres duw estren,11:39 Ev a omsett erbynn keryow krev gans gweres duw estren: Po amendyans Ev a worr pobel duw estren y'n keryow rag aga defens. ha piwpynag a wra y aswonn ev a meurha gans enor, ha'ga gul dhe vos rewloryon war lies; ha kevrenna an tir avel gober.11:39 avel gober: Po rag pris.


Æðelstán a Bow Sows - Wikipedia\nÆðelstán a Bow Sows\nBedh Æðelstán yn Malmesbury, Pow Sows.\nÆðelstán (po Athelstan yn sowsnek arnowydh; tu hag 895 bys 939) o myghtern Pow Sows oll a-dhia 924 bys termyn y vernans. Ev o genys yn Wessex, Edward Hen y das ha Egwina y vamm. (Egwina o bugeles voghosek wostalleth.) Lies budhogoleth o gans y luyow erbynn Ankredoryon Mor, Kembroyon, ha Kernowyon.\nOrth Kas Brunanburh o y vudhogoleth vrassa: ena yn 937 y fethas ev an kesunyans hembrenkyes gans Kostennin II, myghtern Alban. Dowr Tamer a wrug ev an or yntra Kernow ha Dewnens, wosa ladhva lies Brython yn Dewnens.\nUnn mab-meythrin dhodho o Håkon Dha, hag eth ha bos myghtern Norgagh. Y kwitha lys Æðelstán yn kestav gans an gwlaskordhow erell yn Ewrop: y hanter-hwerydh a dhemmedhas eseli teyluyow ryal, ha godrigoryon estren a'n hwila – y'ga mysk Egill Skallagrímsson, testunn a Egils Saga yn Islendek.\nDen kryjyk o Æðelstán hag a ros yn hel dhe'n eglos yn Wessex. Y tewisas ev ynkleudhyas orth Malmesbury, y vohya faverys abatti, yn Gloucester. Nyns esa fleghes ganso, ha'y vroder Eadmund a'n holyas avel maghtern.\nWar-tu hag yn 2000, an band rokk Skwardya a skrifas 'Athelstan', kan Gernewek yn kever an "glanheans ethnek" wrug gans Æðelstán erbynn dus Vrythonek a Dhewnens ha tylleryow erell.\nKevrenn yn-mes[golegi | pennfenten]\nMP3 an gan Athelstan gans Skwardya\nDiwettha golegyans an folen ma a veu an 11 Ebrel 2021, dhe 20:01.


Compare Bible readings for 1 Peder 1 in the ABK and the GNB - Bible Society\n1 Peder1 ABK\n1Peder, abostol Yesu Krist dhe'n dhivresow a'n keskar yn Pontus, Galatia, Kappadokia, Asia, ha Bithynia, 2dewisys war-lergh ragwodhvos Duw an Tas, yn sansheans an Spyrys, dhe wostytter ha skoellyans goes Yesu Krist: Gras ha kres re bo palshes dhywgh hwi.\n3Bennigys re bo Duw ha Tas agan Arloedh Yesu Krist, neb a'gan dastineythis, war-lergh y dregeredh vras, dhe wovenek bew dre dhasserghyans Yesu Krist a'n re varow, 4dhe ertach heb pedri, andhefolys, ha heb gwedhra, yw gwithys yn nev ragowgh hwi 5neb yw gwithys dre alloes Duw dre fydh dhe selwyans parys dhe vos diskwedhys y'n termyn diwettha. 6Hag ynno hwi a lowenha, kyn fo res tristhe berr dermyn yn prevyansow pals, 7rag may fo kevys prov agas fydh, moy y bris es owr a yll pedri kyn fo prevys gans tan, dhe wormola ha gordhyans hag enor orth diskwedhyans Yesu Krist, 8neb a gerowgh heb y weles, ha heb y weles hwath mes ow krysi ynno, hwi a lowenha ynno gans joy dres lavar ha gloryus, 9ow tegemmeres siwyans agas fydh: selwyans enevow.\n10An brofoesi, neb a brofoesa a-dro dhe'n gras a vedha dhywgh hwi, a hwilas ha hwithra a-dro dhe'n selwyans ma, 11ow hwithra pyth po py termyn a dhiskwedhas Spyrys Krist ynna, pan ragdhustunias tormentys Krist ha'n splannder a wre y siwya. 12Diskwedhys veu dhedha nag esons i ow konis aga honan, mes yth esons orth agas gonis hwi y'n taklow re beu derivys dhywgh gans an re a bregowthas an nowodhow da dhywgh der an Spyrys Sans, dannvenys dhiworth nev, taklow ha hwans yma dhe eledh mires warnedha.\nGalow dhe Vewnans Sans\n13Ytho, grogysiwgh diwglun agas brys, bedhewgh divedhow, ha settyewgh agas govenek yn tien war an gras a vydh dres dhywgh orth diskwedhyans Yesu Krist. 14Kepar ha fleghes wostydh, na wrewgh war-lergh hwansow an termyn a'gas fowt a skians, 15mes kepar dell yw sans neb a'gas gelwis, bedhewgh hwi sans ynwedh yn agas fara oll; 16rag skrifys yw, ‘Sans vydhowgh hwi1:16 Sans vydhowgh hwi: War-lergh re a'n dornskrifow Bedhewgh sans., rag my yw sans.’\n17Ha mar kelwowgh warnodho avel Tas, ev neb a vreus heb plegyans war-lergh gwrians pub den, gwrewgh spena termyn agas godrik yn own. 18Hwi a woer na vewgh dasprenys gans taklow a yll pedri, arghans nag owr, dhiworth agas bewedh euver a veu eritys dhiworth agas tasow, 19mes gans goes drudh Krist kepar hag oen heb defowt ha heb namm. 20Ragaswonnys ova kyns selyans an bys, mes diskwedhys y'n termynyow diwettha ragowgh hwi, 21neb a grys dredho yn Duw a wrug y dhrehevel dhiworth an re varow ha ri splannder dhodho, mayth usi agas fydh ha'gas govenek yn Duw.\n22Wosa glanhe agas enev der wostytter dhe'n gwir,1:22 dhe'n gwir: War-lergh re a'n dornskrifow dhe'n gwir der an Spyrys. dhe gerensa broder heb fayntys, kerewgh an eyl y gila yn tiwysyk, yn-mes a golonn lan. 23Ny vewgh hwi dastineythys dre has a yll pedri, mes dre has na yll pedri dre er Duw, ow pywa hag ow pesya. 24Rag,\n‘Oll kig yw kepar ha gwels,\nhag oll y splannder kepar ha bleujenn an gwels.\nAn gwels a wedher,\nha'n vleujenn a goedh dhe-ves,\n25mes lavar an Arloedh a dhur bys vykken.’\nHa hemm yw an lavar a veu pregewthys dhywgh hwi y'n aweyl.


Compare Bible readings for 1 Esdras 5 in the ABK and the GNB - Bible Society\n1 Esdras5 ABK\n1Wosa hemma pennow chiow an tasow a veu dewisys dhe vos yn-bann herwydh aga loethow, gans aga gwragedh ha'ga mebyon ha'ga myrghes, ha'ga gwesyon ha'ga maghtethyon, ha'ga chatel. 2Ha Darius a dhannvonas gansa mil a'n marghoglu rag aga dri tre yn saw, gans menestrouthi tabouryow ha tollgern; 3hag oll aga breder a lowenhas. Hag ev a wrug dhedha mos yn-bann gansa.\n4Otta omma henwyn an wer eth yn-bann, herwydh chiow aga thasow y'n loethow, war-lergh aga rannow: 5an oferysi mebyon Finehas mab Aron: Yeshua mab Yosedek mab Seraya ha Yoakim mab Zerubbabel mab Shealtiel, a ji Davydh, a linyeth Fares a loeth Yuda, 6neb a gewsis geryow fur a-rag Darius myghtern Persia, yn nessa blydhen y reyn, yn mis Nisan, an kynsa mis.\n7An re ma yw an tus a Yudi a dheuth a gethneth y'n divroedh, an re a dhegsa Nebukadnessar myghtern Babylon dhe Babylon, 8hag a dhehwelis dhe Yerusalem ha ranndiryow erell a Yudi, pub onan dh'y dre y honan. I a dheuth gans Zerubbabel ha Yeshua, Nehemia, Seraya, Resaia, Bigvai, Mordekay, Bilshan, Mispar, Reelia, Rehum, ha Baana, aga ledyoryon.\n9Niver an re a'n genedhel ha'ga ledyoryon: mebyon Parosh dew vil, kans, ha dewdhek ha tri ugens. 10 Mebyon Shefatia, peswar kans, dewdhek ha tri ugens. 10Mebyon Ara, seyth kans, hwetek ha dew-ugens. 11Mebyon Pahath-moab, a vebyon Yeshua ha Yoab, dew vil eth kans ha dewdhek. 12Mebyon Elam, unn mil, dew kans ha peswardhek ha dew-ugens. Mebyon Zattu, naw kans, pymp ha dew-ugens. Mebyon Korbe, seyth kans, ha pymp. Mebyon Bani, hwegh kans, eth ha dew-ugens. 13Mebyon Bebay, hwegh kans, tri warn ugens. Mebyon Azgad, unn mil, tri hans, dew warn ugens. 14Mebyon Adonikam, hwegh kans, seyth ha tri ugens. Mebyon Bigvay, dew vil, hwegh ha tri ugens. Mebyon Adin, peswar kans, peswardhek ha dew-ugens. 15Mebyon Ater, hemm yw a Hezekia, dewdhek ha peswar ugens. Mebyon Kilan hag Azetas, seyth ha tri ugens. Mebyon Azaru, peswar kans, dewdhek ha dew-ugens. 16Mebyon Annias, unn kans hag onan. Mebyon Arom. Mebyon Bezay, tri hans, tri warn ugens. Mebyon Arsifurith, unn kans ha dhewdhek. 17Mebyon Bayterus, tri mil, pymp. Mebyon Bethlomon, unn kans, tri warn ugens. 18An re a Netofa, pymthek ha dew-ugens. An re a Anathoth, unn kans, etek ha dew-ugens. An re a Bethasmoth, dew ha dew-ugens. 19An re a Kiryatharim, pymp warn ugens. An re a Kefira ha Beeroth, seyth kans, tri ha dew-ugens. 20An Kadiasysi hag Ammidysi, peswar kans, dew warn ugens, An re a Rama ha Geba, hwegh kans, onan warn ugens. 21An re a Makalon, unn kans, dew warn ugens. An re a Bethel, dewdhek ha dew-ugens. Mebyon Nifish, kans, hwetek ha dew-ugens. 22Mebyon an Elam arall hag Ono, seyth kans ha pymp warn ugens. Mebyon Yeriko, tri hans, pymp ha dew-ugens. 23Mebyon Senaa, tri mil, tri hans, deg warn ugens.\n24An oferysi: mebyon Yedaya mab Yeshua, a vebyon Anasib, naw kans, dewdhek ha tri ugens. Mebyon Immer, unn mil, dewdhek ha dew-ugens. 25Mebyon Pashhur, unn mil, dew kans, ha seyth ha dew-ugens. Mebyon Karme, unn mil ha seytek.\n26An Levysi; mebyon Yeshua ha Kadmiel ha Bannas ha Sudias, peswardhek ha tri ugens. 27Kanoryon an tempel; mebyon Asaf, kans, eth warn ugens. 28An borthoryon, mebyon Shallum, mebyon Ater, mebyon Talmon, mebyon Akkub, mebyon Hatita, mebyon Shobay, yn tien kans, nownsek warn ugens.\n29Servysi an tempel: mebyon Esaw, mebyon Hasufa, mebyon Tabbaoth, mebyon Keros, mebyon Sua, mebyon Padon, mebyon Lebana, mebyon Hagaba, 30mebyon Akkub, mebyon Uthay, mebyon Ketab, mebyon Hagab, mebyon Subay, mebyon Hana, mebyon Kathua, mebyon Geddur, 31mebyon Yairus, mebyon Daysan, mebyon Noeba, mebyon Kezib, mebyon Gazera, mebyon Uzza, mebyon Finoe, mebyon Hasra, mebyon Basthay, mebyon Asna, mebyon Maani, mebyon Nefisim, mebyon Akuf, mebyon Hakufa, mebyon Asur, mebyon Farakim, mebyon Bazluth, 32mebyon Mehida, mebyon Kutha, mebyon Karea, mebyon Barkos, mebyon Serar, mebyon Tema, mebyon Nezia, mebyon Hatifa.\n33Mebyon servysi Solomon, mebyon Assafioth, mebyon Peruda, mebyon Yaala, mebyon Lozon, mebyon Isdael, mebyon Shefatia, 34mebyon Agia, mebyon Pokereth-hazzebaym, mebyon Sarothie, mebyon Masia, mebyon Gas, mebyon Addus, mebyon Subas, mebyon Aferra, mebyon Barodis, mebyon Shafat, mebyon Allon.\n35Oll servysi an tempel ha mebyon servysi Solomon o tri hans, dewdhek ha tri ugens.\n36An re a hol yw an re a dheuth dhiworth Tel-melagh ha Tel-harsha, yn-dann ledyans Kerub, Addan hag Immer. 37Kyn na's tevo previ dre chiow aga thasow na der aga linyeth aga bos dhe Ysrael: mebyon Delaya mab Tobia, mebyon Nekoda, hwegh kans, dewdhek ha dew-ugens.\n38A'n oferysi an re a hol re gemmersa soedh an oferyas mes nyns ens kevys rekordys: mebyon Habaia, mebyon Hakkoz, ha mebyon Yaddus re dhemmedhsa Agia, onan a vyrghes Barzillay, hag a veu henwys war-lergh y hanow. 39Pan veu hwilys yn kovlyver ha ny veu kevys linyeth an re ma, i a veu defendys dhe-ves a'n gonis avel oferysi. 40Ha Nehemia hag Attharias a leveris dhedha na gevrennens y'n taklow sans bys pan saffa arghoferyas ow kwiska Urim ha Thummim.\n41Oll an re a Ysrael, dewdhek bloedh ha moy, war-barth ha gwesyon ha maghtethyon o dew vil ha dew-ugens, tri hans ha tri ugens; 42aga gwesyon ha'ga maghtethyon o seyth mil, tri hans, seytek warn ugens; yth esa dew kans, pymp ha dew-ugens gwarier daffar ha kaner. 43 Yth esa peswar kans, pymthek warn ugens a gowrvergh, ha seyth mil, hwetek warn ugens a vergh, dew kans, pymp ha dew-ugens a vulyon, ha pymp mil, pymp kans, pymp warn ugens a asenes.\n44 Re a bennow teyluyow, pan dheuthons dhe dempel Duw usi yn Yerusalem, a dos, dhe dhrehevel an chi war y le, gwella gyllens, 45 ha ri dhe'n dresorva sans rag an ober, mil vina5:45 vina: An mina o poes po mona, 100 draghma, po 50 shekel. a owr, pymp mil vina a arghans, ha kans dillasenn rag oferysi.\n46 Yth esa an oferysi, an Levysi, ha rann a'n bobel trigys yn Yerusalem hag y'n pow yn hy hyrghynn; ha kanoryon an tempel, an borthoryon, hag oll Ysrael yn aga threvow.\nGordhyans a Dhastalleth\n47 Pan dheuth an seythves mis, ha mebyon Ysrael oll yn aga threvow aga honan, i a omguntellas gans unn akord y'n plen a-rag an kynsa yet war-tu ha'n howldrevel. 48Ena Yeshua mab Yosadak, gans y vreder an oferysi, ha Zerubbabel mab Shealtiel, gans y vreder, a sevis yn aga tyller hag a bareusis alter Duw Ysrael, 49rag profya offrynnow leskys warnodho, dell yw skrifys yn lyver Moyses, den Duw. 50Hag yth omguntellas gansa re dhiworth poblow arall a'n tir. Hag i a dhrehevis an alter yn hy thyller, rag oll poblow an tir o eskarek orta, hag i o kreffa agessa; hag i a brofya offrynnow dhe'n euryow gwiw, hag offrynnow leskys dhe'n Arloedh myttinweyth ha gorthugherweyth. 51I a woelyas goel an skovvaow, dell yw gorhemmynnys y'n lagha, hag i a offrynnas an sakrifisow gwiw pub dydh, 52 ha wosa henna an offrynnow gwiw ha sakrifisow dhe'n sabotys ha dhe'n loeryow nowydh ha dhe oll an goelyow sanshes. 53 Hag oll an re re dossa ti vyth dhe Dhuw a dhallethi profya sakrifisow dhe Dhuw a-dhia'n loer nowydh a'n seythves mis, kyn nag o tempel Duw drehevys. 54 I a ros mona dhe'n seri men ha dhe'n seri prenn, ha boes ha diwes, 55ha kertys dhe'n Sidonysi ha'n Tyrysi rag dri prennyer keder a Lebanon ha'ga doen dhedha yn skathow-kloes dhe borth Yoppa, herwydh gorhemmynn a's tevo yn skrif gans Syrus myghtern Persia.\nSelyow an Tempel yw Gorrys yn aga Le\n56 Y'n nessa blydhen wosa aga dos dhe dempel Duw yn Yerusalem, y'n nessa mis, Zerubbabel mab Shealtiel ha Yeshua mab Yosedek a dhallathas, war-barth ha'ga breder ha'n oferysi an Levysi hag oll a dhothyens a'n divroedh dhe Yerusalem, 57 hag i a worras selyow tempel Duw yn loer nowydh an nessa mis y'n nessa blydhen wosa i dhe dhos dhe Yudi ha Yerusalem. 58 I a settyas an Levysi o ugens bloedh po moy war ober an Arloedh. Ha Yeshua a sevis ha'y vebyon ha'y vreder ha'y vroder Kadmiel ha mebyon Yeshua Emadabun ha mebyon Yoda mab Iliadun, gans aga mebyon ha'ga breder, oll an Levysi owth herdhya an ober yn-rag yn fen war ji Duw gans unn akord. 57 Yndella an weythoryon a dhrehevis tempel an Arloedh.\n58 Pan esa an weythoryon ow trehevel tempel an Arloedh, 59an oferysi a sevis, gwiskys yn aga dillasow, gans daffar menestrouthi ha hirgern, ha'n Levysi, mebyon Asaf, a sevis ena gans symbalys, 60ow kormel an Arloedh hag orth y benniga, herwydh kevarwoedh Davydh myghtern Ysrael. 61 I a ganas hymnys, ow ri grasow dhe'n Arloedh, ‘Rag y dhader ha'y wolewder a dhur bys vykken war Ysrael.’ 62 Hag oll an bobel a sonas hirgern hag a armas gans garm veur rag drehevel chi an Arloedh. 63 Re a oferysi an Levysi ha pennow chiow an tasow, gwer goth re welsens an kynsa chi, a dheuth dhe dhrehevel an chi ma gans kriow ughel, hag oelva ughel, 64 ha lies a dheuth gans hirgern ha tros lowenek, 65 bys ma na yllens klewes an hirgern rag oelva an dus.\nRag an routh a sonas an hirgern yn ughel, bys mayth o an son klewys a-bell, 66 ha pan y'n klewas eskerens loeth Yuda ha Benyamin, i a dheuth rag hwilas pyth o styr son an hirgern. 67 I a dhyskas bos an re re dhehwelsa a dhivroedh ow trehevel an tempel rag an Arloedh, Duw Ysrael. 68 Ytho i eth dhe Zerubbabel ha Yeshua ha pennow chiow an tasow hag yn-medhons dhedha, ‘Ni a dhrehav genowgh. 69 Rag ni yw gostydh dhe'n Arloedh par dell owgh hwi, ha ni re beu ow sakrifia dhodho a-dhia dhydhyow Esarhaddon myghtern Assyria a'gan dros omma.’ 70 Mes Zerubbabel ha Yeshua ha pennow chiow an tasow yn Ysrael a leveris dhedha. ‘Ny'gan deur ahanowgh a-dro dhe dhrehevel an chi rag an Arloedh agan Duw, 71 rag ni agan honan a'n drehav rag Arloedh Ysrael, par dell worhemmynnis Syrus, myghtern an Persianys.’ 72 Mes poblow an tir a herdhyas tynn war an re yn Yudi, hag a's arvedhas, ha lettya rag drehevel; 73 ha gans brasow ha demagogieth hag omsavow, i a wrug na ve gorfennys oll an termyn a vewnans myghtern Syrus. 71Lettys ens a dhrehevel diw vlydhen, bys reyn Darius.


Canasta - lovinglivingcornish\nGwary a’n teylu Rùmy, dhe beswar gwarior, kesparys dew ha dew\nDew back a gartednow yw dhe ûsya, kemyskys warbarth, ha keyn kehaval dhedha, ha’n dhew Jôker in pùb pack dhe ûsya kefrës.\nJôkers ha Dewow yw gwyls. Nyns yw Carten Wyls meldys saw gans cartednow naturek warbarth. Nena hy yw regardyes avell carten a’n keth renk.\nAN TEDNANS DETERMYA\nY hyller determya kesparyans dre dedna cartednow in mes a’n pack. Neb a wra tedna an uhella carten, y hyll hedna dôwys y eseth ha dallath an gwary orth an kensa radnans; hag in kesparyans yth â ganso an gwarior a wrug tedna an garten nessa hy uhelder. Pàn usons y tednys, renkyans an cartednow yw: Âss (uhel), Mytern, Myternes, Knâva, 10, 9, 8, 7, 6, 5, 4, 3, 2. Nyns yw Jôker a renk vëth. Rag an tednans determya only, an sewtys yw ordenys: Palyow (uhel), Colodnow, Diamons, Mùllyon. Mars eus gwarior ow tedna carten eqwal, pò Jôker, res yw tedna unweyth arta. Mars eus gwarior ow tedna moy ès udn garten warbarth, pò onen a’n peder carten in pedn pyneyl an pack, res yw tedna unweyth arta. Yma kesparow esedhys an eyl adâl y gela.\nKEMYSKY, TREHY, RADNA\nAn kensa fyt yw rydnys gans an gwarior a’n tu dyhow dhe’n person a wrug tedna an uhella carten. Wosa hedna, yma an radnans ow mos adro gans an howl. Y hyll kenyver gwarior kemysky an pack, ha’n radnor a’n jeves an gwir dhe gemysky yn tewetha. Wosa kemyskyans, an pack yw trehys gans an gwarior a’n tu cledh dhe’n radnor. Yma an radnor ow ry 11 carten dhe bùb gwarior, fâss dhe’n bord, onen hag onen, gans an howl, dallath orth an gwarior agledh.\nAn remenant a’n pack yw settys, fâss dhe’n bord, in cres an bord, ha hedna yw an stock, ha’n garten awartha yw trailys ryptho, fâss wàr vàn. An garten vàn mars yw Jôker, Dew pò Try, res yw trailya ken carten in bàn dhe worra warnedhy, erna wrella carten ‘naturek’ (peswar pò uhella) dysqwedhys.\nCARTEDNOW TRY RUDH\nMars eus gwarior ow cafos carten Try Rudh in y dhorn, res yw, pàn dheu an gwary dhodho i’n kensa tro, hy gorra dhe’n bord, fâss wàr vàn, ha tedna carten nowyth dhywar an stock. Mars eus gwarior ow tedna carten Try Rudh in mes a’n stock, res yw hy gorra dhe’n bord, keth vaner, ha tedna carten nowyth. Mars eus gwarior ow kemeres an dhas scùll ha cafos carten Try Rudh inhy, res yw gorra an garten Try Rudh dhe’n bord, fâss wàr vàn, mès heb tedna carten nowyth.\nDhe bùb carten Try Rudh yma valew bonùs, 100 poynt, saw mars usy dhe udn gesparyans oll an peder carten Try Rudh, valew pùbonen yw 200, hèn yw 800 oll warbarth. Valew an garten Try Rudh yw rÿs dhe gesparyans a wrug meldya, pò kemerys dhyworth kesparyans na wrug meldya tra vëth, an fyt pàn vo gorfednys.\nMars yw ankevys, gorra carten Try Rudh dhe’n bord dystowgh, y hyll gwarior hy gorra in neb tro moy dewedhes, heb kereth. Mès mar teu fyt ha gorfedna, ha carten Try Rudh i’n dorn, res yw sùffra kereth a 500 poynt negedhek.\nCARTEDNOW TRY DU\nDrefen an rêwl, na yller meldya carten Try Du marnas pàn usy an gwarior ow qwyttya trygh (gwel awoles), ny yll gwarior kemeres an dhas scùll mars yw carten Try Du warnedhy awartha, saw rag qwyttya trygh yn unsel. Bytegyns, in mesk lower onen a gar gwary Canasta, an Try Du yw consydrys carten ‘stop’ sempel, ow lettya kemeres an dhas scùll pùb termyn oll pàn usy hy an garten vàn.\nYtho, comendys yw agria statùs an cartednow Try Du, unverhës hag yn war, orth very dallath an gam.\nMEDER AN GWARY\nMeder an gwary yw formya meldow – settys a gartednow, try pò moy, a’n keth renk – scodhys gans Cartednow Gwyls, onen pò moy, pò heb scodhyans. (In Canasta nyns yw holyansow a vry vëth.)\nMANER AN GWARY\nYma an gwarior a’n tu cledh dhe’n radnor ow tallath an gwary. Wosa hedna, yma an gwary ow mos gans an howl (wor’tu ha’n cledh). Comprehendys in pùb tro yma tednans; meld (adhôwys) wosa tednans; ha towl dhe scùll, a wra gorfedna an dro.\nPàn dheu dhe neb gwarior y dro, pùb termyn y’n jeva an gwir dhe dedna an garten awartha wàr an stock. Poken, an gwarior mar mydn, y hyll ev kemeres an garten wàr an dhas scùll wàr vàn (in dadn danjer an rêwlys styryes in KEMERES AN DHAS SCÙLL) rag hy ûsya in meld; ha warlergh hy hemeres, res yw dhe’n gwarior kemeres an remenant a’n dhas scùll inwedh.\nAn towl scùll yw pùpprës udn garten in mes a’n dorn (nefra ny yll bos in mes a veld). Pùb carten tôwlys dhe scùll yw gorrys in udn dhas ryb an stock (wàr an garten vàn mars usy hy ena whath), ha res yw gwetha an dhas scùll in udn bern serth, saw dell yw styrys awoles.\nMeld yw dâ mars eus ino dyw garten naturek dhe’n lyha a’n keth renk – âss bys in carten peswar – ha nyns eus ino moy ès teyr Harten Wyls. Nefra ny yll Jôker pò Dew bos meldys heb carten naturek vëth. Set teyr pò peder carten Try Du (heb Carten Gwyls vëth) nyns yw dhe veldya marnas pàn usy an gwarior ow qwyttya trygh.\nRag y gomptya posytyf, res yw gorra meld dhe’n bord, fâss wàr vàn, ha’n gwarior orth y dro. Pùb carten eus gesys i’n dorn pàn vo an fyt gorfednys, abyl dhe vos meldys kyn fe, yw comptys negedhek.\nY hyll gwarior meldya kebmys cartednow dell eus plegadow, a udn renk pò moy, ow formya meld nowyth pò ow keworra carten dhe neb meld kyns. (Saw gwel an rêwlys styryes in QWYTTYA TRYGH.) Oll an meldow gwrÿs gans udn kesparyans yw gorrys dhyrag an eyl kespar pò y gela. Y hyll kesparyans meldya renk yw meldys solabrës gans an kesparyans aral, saw ny yll gwil dew veld a’n keth renk.\nY hyll gwarior keworra carten dhe veld gwrÿs gans y gesparyans ev, unweyth mar qwra an meld remainya dâ (heb moy ès teyr Harten Wyls). Ny yll keworra carten dhe veld gwrÿs gans an kesparyans aral.\nMeld eus ow comprehendya seyth carten pò moy, ha peder carten naturek dhe’n lyha intredha (cries y ‘selven’), hèn yw canasta (mênyng i’n Spaynek: canstel). Kefrës ha valew poyntys a’n cartednow, yma canasta ow tendyl bonùs a 500 rag canasta naturek pò ‘pur’ (onen heb Carten Wyls vëth), ha 300 rag canasta kemyskys (udn bys teyr Harten Wyls comprehendys ino).\nCanasta collenwys yw settys in udn bern serth, ha carten rudh wàr vàn rag meneges canasta naturek, ha carten dhu awartha rag meneges canasta kemyskys. Y hyll cartednow bos keworrys dhe ganasta rag scorya aga valew poyntys, mès nyns usy an re-ma ow chaunjya an bonùs – marnas Carten Wyls keworrys dhe ganasta naturek a wra y lehe bys in canasta kemyskys (ha carten dhu nena ow kemeres an tyller wàr vàn).\nDhe bùb carten yma valew poyntys fast:\nJôker – 50 poynt\nCarten dew – 20 poynt\nÂss – 20 poynt\nMytern, Myternes, Knâva, 10, 9, 8 – 10 poynt\n7, 6, 5, 4, ha 3 du – 5 poynt\nRes yw dhe’n kensa meld gwrÿs gans kesparyans kewera gorholeth ispoyntek, eus ow cregy wàr scor creunys an kesparyans i’n eur-na, dell sew:\nNegedhek mars yw an scor creunys – 15 poynt (hèn yw, heb ispoynt vëth)\nScor creunys 0 bys 1,495 – 50 poynt\nScor creunys 1,500 bys 2,995 – 90 poynt\nScor creunys 3,000 pò moy – 120 poynt\nComptyans neb meld yw oll an valew poyntys dhe’n cartednow ino. Rag kewera an gorholeth, res yw dhe warior gwil dew veld pò moy. Mars eus gwarior ow kemeres an dhas scùll, y hyll an garten vàn, adar ken carten vëth, bos comptys dhe’n gorholeth. Comptys dhe’n gorholeth nyns eus bonùs rag carten Try Rudh na bonùs rag canasta.\nPàn re wrug kesparyans y gensa meld, y hyll an eyl kespar pò y gela gwil meld heb predery a’n gorholeth ispoyntek na felha i’n fyt-na.\nREWY AN DHAS SCÙLL\nAn dhas scùll yw rewys warbydn kesparyans erna wrella an kesparyans-na y gensa meld. Yma an kensa meld ow tyrewy an dhas scùll dhe’n dhew gespar i’n kesparyans-na, unweyth mar nyns â hy rewys arta, dell yw styrys awoles.\nAn dhas scùll yw rewys bÿth pàn vo carten Try Rudh trailys dhywar an stock orth kensa formyans a’n dhas scùll, kefrës pàn vo Carten Wyls trailys dhywar an stock orth kensa formyans a’n dhas scùll pò orth neb towl dhe scùll. (In arweth a’n rewyans-ma, an garten rewy moyha wàr woles yw desedhys tenewen in rag.)\nDYREWY AN DHAS SCÙLL\nDas scùll rewys nyns yw dhe dhyrewy, saw dre hy hemeres yn unsel. Pàn eus Carten Wyls wàr an dhas scùll awartha, res yw towl dhe scùll – unweyth dhe’n lyha – a garten naturek, kyns ès dell alla an dhas bos kemerys. Nena y hyll gwarior kemeres an garten naturek avàn (ha’n dhas) mars eus in y dhorn copel a gartednow a’n keth renk. Kyns tava an dhas scùll, an gwarior a dal dysqwedhes an copel (ha kefrës, in câss mayth yw kewera gorholeth ispoyntek a vry, pùb carten aral hag eus otham anedhy).\nKEMERES AN DHAS SCÙLL\nPàn nag yw an dhas scùll rewys warbydn y gesparyans, y hyll gwarior hy hemeres:\n(a) dre veldya an garten vàn gans copel a gartednow par ha’n garten awartha; pò\n(b) dre veldya an garten vàn gans udn garten naturek a’n keth renk hag udn Garten Wyls in y dhorn warbarth; pò\n(c) dre geworra an garten vàn dhe veld eus dh’y gesparyans wàr an bord solabrës.\nPàn re beu an garten awartha kemerys ha meldys indella, yma an gwarior ow kemeres an remenant a’n dhas ajy dh’y dhorn. Y hyll ev gwil ken meldys a’y wosa, owth ûsya re a’n cartednow addys, pò oll anedha, dell eus plegadow.\nY hyll gwarior:\n(1) examnya an dhas scùll in y gensa tro kyns tôwlel dhe scùll;\n(2) gwil mencyon a’n gorholeth ispoyntek hag eus otham anodho mars usy an kespar whensys dhe wil kensa meld;\n(3) dry otham declarya carten Try Rudh pò otham tedna carten nowyth dhe gov an kespar;\n(4) desedha, tenewen in rag, an wheffes carten in meld, in arweth nag eus ma’s udn garten moy ow fyllel rag collenwel canasta.\nPàn dheu dhe neb gwarior y dro, an gwir a’n jeves dhe’n derivadow a sew:\n(a) an gorholeth ispoyntek pò an scor creunys ow longya dhe’n eyl kesparyans pò dh’y gela;\n(b) py lies carten yw sensys gans kenyver gwarior in y dhorn;\n(c) py lies carten eus ow cortos i’n stock.\nMars yw dorn neb gwarior lehës bys in udn garten, y hyll ev nôtya hedna.\nYma gwarior ow qwyttya trygh pàn yw ev ryddys a’n dewetha carten in y dhorn, dre hy meldya pò hy thôwlel dhe scùll, unweyth mar peu udn canasta dhe’n lyha collenwys gans y gesparyans solabrës pò mar pëdh collenwys pàn wra va qwyttya trygh. Fowt hedna, res yw dhe warior gwetha udn garten dhe’n lyha in y dhorn. Pàn wra gwarior qwyttya trygh, an fyt yw gorfednys ha’n scor recknys dhe bùb kesparyans.\nNyns eus otham tôwlel dhe scùll pàn wra gwarior qwyttya trygh; y hyller meldya oll an cartednow i’n dorn.\nNy yll gwarior heb moy ès udn garten in y dhorn kemeres an dhas scùll mar nyns eus ma’s udn garten inhy.\nCUBMYAS DHE GWYTTYA TRYGH\nPàn wra gwarior convedhes y hyll ev qwyttya trygh, kyns pò wosa tedna, an gwir a’n jeves dhe wovyn “Kespar, yw dâ genes my dhe gwyttya trygh?” Res yw dhe’n kespar gortheby “Yw” pò “Nag yw”, ha constrînus yw an gorthyp. Kyns gortheby, y hyll an kespar cafos an gevarweth styrys a-uhon.\nNyns eus gwir vëth dhe warior govyn cubmyas wosa meldya neb carten pò wosa meneges porpos a gemeres an dhas scùll. Y hyll gwarior qwyttya trygh heb govyn cubmyas.\nDORN IN DADN GEL\nYma gwarior ow qwyttya trygh ‘in dadn gel’ pàn usy va ow meldya oll y dhorn in udn dro,hag udn canasta dhe’n lyha comprehendys ino, heb gwil meld vëth kyns, na keworra carten vëth kyns dhe meld gwrÿs gans y gespar. Pàn na wrug y gespar kensa meld na whath, res yw dhe’n gwarior kewera an gorholeth ispoyntek (heb bonùs canasta vëth) mar kemeras ev an dhas scùll, mès nyns eus otham y gewera mar tednas an gwarior in mes a’n stock.\nSTOCK SPÊNYS HA DEU\nMars eus gwarior ow tedna an dewetha carten a’n stock ha hobma yw carten Try Rudh, ny yll an gwarior meldya na tôwlel dhe scùll, ha’n fyt yw gorfednys.\nAn dewetha carten i’n stock mar nyns yw carten Try Rudh, yma an gwary ow pêsya hadre vydna pùb gwarior, an eyl wosa y gela, kemeres an dhas scùll, ha res yw dhe bùb gwarior hy hemeres mars yw an garten vàn onen par ha meld ow longya dh’y gesparyans ha’n pack heb bos rewys. (Nyns eus excepcyon, marnas dorn udn garten oll na yll kemeres das scùll udn garten oll.) Kemeres an dhas scùll rag formya meld nowyth nyns yw res porres. An fyt yw gorfednys pàn na yll neb gwarior kemeres an dhas scùll pò pàn vydn ev, yn lafyl, sconya y gemeres.\nFATL’YW AN SCOR RECKNYS\nAn scor selvenek yw determys dhe bùb kesparyans, wàr dhyweth pùb fyt, dre sùmya pùptra berthynek i’n tâbel a sew:\nPùb canasta naturek: 500 poynt\nPùb canasta kemyskys: 300 poynt\nPùb carten Try Rudh: 100 poynt (200 poynt mars usy dhe’n keth gesparyans oll an peder carten Try Rudh)\nQwyttyans trygh: 100 poynt\nQwyttyans trygh in dadn gel: 100 poynt addys\nMar ny wrug neb kesparyans meld vëth, pùbonen a’y gartednow Try Rudh yw 100 poynt negedhek, adar 100 poynt posytyf; mars usy dhe’n gesparyans-ma oll an peder carten Try Rudh, pùb carten Try Rudh yw 200 poynt negedhek.\nAn scor rag an dorn yw an cowlsùm dhe bùb kesparyans a’n valewys ow longya dhe oll y gartednow meldys, marnas cowlsùm a’n valewys ow longya dhe oll an cartednow whath i’n dhew dhorn.\nAn scor finwethek dhe bùb kesparyans rag kenyver fyt yw an scor selvenek ha’n scor rag an dorn addys warbarth. (Y hyll scor finwethek bos negedhek.)\nAn scor yw covnôtys wàr bîss paper lînednys in dyw goloven, onen dhe bùb kesparyans. (Dell yw ûsys, an dhyw goloven yw henwys ‘Ny’ hag ‘Anjy’.) Yma pùb covnôtyans ow meneges an scorys a’n dewetha fyt, ha’n scorys creunys kefrës.\nAn kesparyans a wra drehedhes cowlsùm a 5,000 boynt, hèm yw gwainyor an gam. An fyt dewetha oll yw gwaries dh’y fynsya, apert kyn fe an eyl kesparyans pò y gela dhe dhrehedhes 5,000. Nyns eus bonùs rag gwainya gam; myns an vyctory yw an dyffrans inter an dewetha cowlsùmys.


Gwrandrans an mordarow\nAn mordarow (Odobenus rosmarus) yw eneval meur an mor gans pawyow. Kevys yw yn niver a dylleryow a-dro dhe Bennaghel an Gogledh y'n Keynvor Arktik. An mordarow yw an unnik eneval y'n teylu Odobenidae ha kinda Odobenus. Rennys yw an eghen dhe dhiw iseghen: an mordarow atlantek (O. r. rosmarus), hag a drig y'n Keynvor Atlantek, ha'n mordarow hebask (O. r. divergens), hag a drig y'n Keynvor Hebask.\nPosek o an mordarow yn gonisogethow poblow teythyek an Arktik, may helghi an mordarow rag y gig, blonek, kroghen, dens hir hag eskern. Y'n 19ves ha 20ves kanvledhen a-varr, helghys ha ladhys veu morderewi rag aga blonek, dens hir ha kig. Poblans morderewi a godhas yn uskis yn pub parth a ranndir an Arktik. Aga foblans re dhaslammasa a-dhia an termyn na.\nLast edited on 1 Kevardhu 2021, at 08:35\nDiwettha golegyans an folen ma a veu an 1 Kevardhu 2021, dhe 08:35.


Dor du - Wikipedia\neghen a weres\ngweres, dor du\nDor du, po Chernozem (dhyworth an Russek: чернозём, tr. chernozyom, ow styrya "dor du" ynwedh) yw sort a weres, liw du, ow komprehendya kansrann ughel a humus (4% dhe 16%) ha kansrannow ughel a drenken fosforik, fosforos hag ammonya. Pur frothus yw dor du. I a yll askorra trevasow meur drefen i dhe synsi meur a dhowr ynwedh.\nAswonnys vons yn kynsa gans an godhonydh russek Vasily Dokuchaev yn 1883 yn gwastatiryow Russi europek. Doryow du a worher a-dro dhe 230 milvil hectar a dir. Yma dew rugys a dhoryow du y'n bys. Onan yw an gwastatir eurasek a-dreus fenndir Dowr Danaw hag Ukrayn dhe Russi kres. An eyl yw Meurbrasow Kanada ha'n Statys Unys.\nDor du po chernozem\nYma lies tybyans a-dro dhe furvyans gwreydhek doryow du. Yn 1999 Michael W. I. Schmidt a gampollas dell wrug leski gans tus y'n Oos Men Nowydh aga furvya ha hemm yw an tybyans amyttys dre vras hedhyw.\nDiwettha golegyans an folen ma a veu an 1 Me 2022, dhe 10:43.


Niverow 17 (ABK) - Bible Society\nNiverow 17 ABK\nGwelenn Aron a Egin\n1An ARLOEDH a leveris dhe Moyses: 2Kows orth mebyon Ysrael, ha kavoes anedha gwelynni, onan rag chi pub tas, a'ga hembrenkysi oll war-lergh chiow aga thasow, dewdhek gwelenn. Skrif hanow pub gour war y welenn, 3ha skrif hanow Aron war welenn Levi. Rag y fydh unn welenn rag penn chi pub tas. 4Ena ty a's gorr yn tylda an kuntelles a-rag an dustuni, le may fetyav genes. 5Ha gwelenn an gour a dhewisav a wra egina; yndellma my a wra dhe hedhi a-dhiwarnav krodhvolyow mebyon Ysrael may krodhvolons warnas. 6Moyses a gewsis orth mebyon Ysrael; ha pubonan a'n hembrenkysi a ros gwelenn dhodho, unn welenn rag pub hembrenkyas, war-lergh chi aga thasow: dewdhek gwelenn; hag yth esa gwelenn Aron yn mysk aga gwelynni. 7Ha Moyses a worras an gwelynni a-rag an ARLOEDH yn tylda an dustuni.\n8Ha'n vorow Moyses eth a-berth yn tylda an dustuni; hag otta, gwelenn Aron rag chi Levi re eginsa ha dyllo eginyow, ha dri bleujennow yn-mes; ha hi a dhug alamandow adhves. 9Ena Moyses a dhros oll an gwelynni a-dhiworth lok an ARLOEDH dhe vebyon Ysrael oll, ha pub gour a viras ha kemmeres y welenn. 10Ha'n ARLOEDH a leveris dhe Moyses, ‘Daskorr gwelenn Aron a-rag an dustuni, dhe vos gwithys avel arwoedh rag an vebyon a dhiwostytter, may hwrylli diwedh a'ga krodhvolyow warnav, ma na varwons.’ 11Moyses a wrug kepar dell worhemmynnsa an ARLOEDH dhodho; yndella ev a wrug.\n12Ha mebyon Ysrael a leveris dhe Moyses, ‘Otta, ni a verow, diswrys on, diswrys on ni oll. 13Pubonan ow tos nes, neb a dheu nes dhe dabernakel an ARLOEDH, a verow. A wren ni oll mos dhe goll?’


Matthew 1 ABK - Lyver linyeth Yesu Krist mab Davydh mab - Bible Search\nPysadow Manasse 1 Matthew 2\nAghskrif Yesu Krist\n1Lyver linyeth Yesu Krist mab Davydh mab Abraham.\n2Abraham a dhineythis Ysak, hag Ysak a dhineythis Yakob, ha Yakob a dhineythis Yuda ha'y vreder ev, 3ha Yuda a dhineythis Peres ha Zera a Thamar, ha Peres a dhineythis Hesron, ha Hesron a dhineythis Aram, 4hag Aram a dhineythis Amminadab, hag Amminadab a dhineythis Nahshon, ha Nahshon a dhineythis Salmon, 5ha Salmon a dhineythis Boaz a Rahab, ha Boaz a dhineythis Obed+ a Ruth, hag Obed a dhineythis Yesse, 6ha Yesse a dhineythis Davydh an myghtern. Ha Davydh a dhineythis Solomon a wreg Urri, 7ha Solomon a dhineythis Roboam, ha Roboam a dhineythis Abia, hag Abia a dhineythis Asaf,+ 8hag Asaf a dhineythis Yehoshafat, ha Yehoshafat a dhineythis Yoram, ha Yoram a dhineythis Uzzia, 9hag Uzzia a dhineythis Yoatham, ha Yoatham a dhineythis Ahaz, hag Ahaz a dhineythis Hezekia, 10ha Hezekia a dhineythis Manasse, ha Manasse a dhineythis Amos,+ hag Amos a dhineythis Yosia, 11ha Yosia a dhineythis Yekonia ha'y vreder ev yn prys aga divroans dhe Babylon.\n12Ha wosa an divroans dhe Babylon Yekonia a dhineythis Shealtiel, ha Shealtiel a dhineythis Zerubbabel, 13ha Zerubbabel a dhineythis Abiud, hag Abiud a dhineythis Elyakim, hag Elyakim a dhineythis Azor, 14hag Azor a dhineythis Sadok, ha Sadok a dhineythis Akim, hag Akim a dhineythis Eliud, 15hag Eliud a dhineythis Eleazar, hag Eleazar a dhineythis Matthan, ha Matthan a dhineythis Yakob, 16ha Yakob a dhineythis Yosep gour Maria, may feu gensi dineythys Yesu, yw gelwys Krist.\n17Ytho oll an henedhow a Abraham bys Davydh o peswardhek henedh, hag a Davydh bys an divroans dhe Babylon o peswardhek henedh, hag a'n divroans dhe Babylon bys Krist o peswardhek henedh.\nDineythyans Yesu Krist\n18Dineythyans Yesu Krist o yndellma. Pan via y vamm Maria ambosys dhe Yosep, kyns i dhe dhos war-barth, yth omgavas owth omdhoen der an Spyrys Sans. 19Ha Yosep hy gour, a-ban o den ewnhynsek, ha ny vynni gul bismer dhedhi, a erviras hy gorra a-denewen yn-dann gel. 20Hag ev owth ombrederi a-dro dhe'n taklow ma, awotta, el an Arloedh a omdhiskwedhas dhodho dre hunros, ow leverel, ‘Yosep mab Davydh, na borth own a gemmeres Maria yn gwreg dhis; rag an pyth usi omdhegys ynni yw der an Spyrys Sans. 21Ha hi a wra dineythi mab, ha ty a'n henow Yesu; rag ev a saw y bobel dhiworth aga feghosow.’ 22Oll henna yw hwarvedhys may fo kollenwys an dra kewsys gans an Arloedh der an profoes, ow leverel,\n23‘Awotta, an wyrghes a wra omdhoen ha dineythi mab\nhag i a'n henow Emmanuel’,\nyw dhe styrya, Genen ni Duw. 24Ha Yosep pan dhifunas a'y gosk a wrug par dell worhemmynnsa dhodho el an Arloedh hag a gemmeras y wreg dhodho ev, 25ha ny's aswonnis bys pan dhineythis hi mab;+ hag ev a'n henwis Yesu.


Compare Bible readings for Job 42 in the ABK and the NRSV - Bible Society\n1Ena Job a worthybis dhe'n ARLOEDH:\n2‘My a woer y hyllydh gul pup-tra,\nha ny yll towl ahanas bos lestys.\n3“Piw yw hemma, neb a gudh kusul heb godhvos?”\nYn sur my a gewsis a daklow na gonvedhis,\ntaklow re vryntin ragov dh'aga godhvos.\n4“Klew, my a'th pys, ha my a gews;\nmy a wovynn orthis ha ty a worthyp.”\n5My re glewsa ahanas dre glewans an skovarn,\nmes lemmyn ow dewlagas re'th welas;\n6rakhenna my a'm kas ow honan,\nha koedha yn edrek yn doust ha lusu.’\n7Wosa an ARLOEDH dhe leverel an taklow ma dhe Job ev a leveris dhe Elifaz an Temanyas: ‘Ow sorr re dhewis er dha bynn hag erbynn dha dhew goweth, drefenn na gewssowgh ahanav an pyth yw ewn, kepar dell wrug ow gwas Job. 8Rakhenna kemmerewgh lemmyn dhywgh seyth tarow ha seyth hordh ha mos dhe'm gwas Job hag offrynna ragowgh offrynn leskys, ha'm gwas Job a bys ragowgh ha my a dhegemmer y bysadow, ha ny'gas dyghtyav herwydh agas follenep; rag ny gewssowgh ahanav an pyth yw ewn, kepar dell wrug ow gwas Job.’ 9Elifaz an Temanyas ha Bildad an Shuhyas ha Sofar an Naamathyas eth ha gul herwydh an pyth a worhemmynnis an ARLOEDH dhedha; ha'n ARLOEDH a dhegemmeras pysadow Job.\nRychys Job Asverys\n10Wosa Job dhe bysi rag y gowetha, an ARLOEDH a restoryas feus Job hag a ros dhodho diwweyth moy ages dell esa dhodho kyns. 11Oll y vreder hag oll y hwerydh a dheuth dhodho ha pubonan re'n aswonnsa kyns ha dybri ganso yn y ji. I a'n konfortyas ha keskodhevel ganso a-dro dhe oll an trobel re dhrosa an ARLOEDH dhodho, ha pubonan a ros dhodho bath a vona ha bysow a owr. 12An ARLOEDH a vennigas an rann dhiwedhes a vewnans Job moy ages an kynsa. Yth esa dhodho peswardhek mil dhavas, hwegh mil gowrvargh, mil yew a oghen, ha mil asen. 13Hag yth esa seyth mab ha teyr myrgh dhodho. 14Ev a henwis an kynsa myrgh Yemima, an nessa Kesia ha'n tressa Keren-happuk. 15Y'n wlas oll nyns o benynes kevys mar deg avel myrghes Job, ha'ga thas a ros dhedha eretons war-barth gans aga breder keffrys. 16Wosa hemma Job a vewa seyth-ugens blydhen; hag ev a welas y vebyon ha mebyon y vebyon bys y'n peswora henedh. 17Ha Job a verwis, koth ha leun a dhydhyow.


Truru | enjoy truro\nYma yn Truru an pyth re dheskrifys avel "ensamplow an tekka a bennserneth Joriek west a Gervadh". Hemma, keskemyskys gans penneglos varthys gis-Gothek an cita, drehevyans ikonek Lysyow an Laha ha tourys-sodhva arnowyth a-hys Fordh Kammdrog a wra gwel pennsernethek Truru ha kemyskys ha teg.\nPenneglos Truru: Desedhys yw Penneglos Truru orth kolon kresen veur rannwerth ha menystrans Kernow; fog wir a'n cita. Drehevyans gloryus, yth yskynn y dri feul marthys troha nev, ow kwarthevya gwel an cita. Penneglos Truru yw nebes yowynk, 125 hy bloodh. An selven veu desedhys gans Dug Kernow a'n termyn na, neb a dheuth ha bos Edward VII, an 20ves a vis Me 1880. Yth o an kynsa Penneglos Sowsnek nowyth dhe vos drehevys y'n pow ma dres moy es 600 bledhen, a-ban veu dallethys Salisbury yn 1220.\nStevellow Kuntelles: Drehevyans tenvosek orth Krows Uhel, o kyns kresen Truru rag didhanedh an gis. Drehevys veu yn 1787 - lehennow war y enep a dhiskwa skrifysi-wari Shakespeare, Garrick ha Thalia.\nLysyow Kurun: Desinys gans pennseri Evans & Shalev, an keth re del dhesinyas an Virva Tate, Porthia, yma Lysyow Kurun Truru war benn Stret Edward, le mayth esa kyns an kastel Normanek a'n 12ves kansbledhen.\nHel an Dre: An hel veu desinys gans Christopher Eales ha drehevys yn 1846. Y syns ynni Stevellow Menystryans an Dre, mayth esedh Konsel Cita Truru, keffrys ha'n Hel rag Kernow ha Kresen Kedhlow Tornyasethek.\nHel Koynach: An drehevyans a'gan oos veu drehevys avel an Arhantti Kernewek yn 1848 war an le mayth esa Hel Koynach koth, ynni may fedha degemerys diwweyth pub bledhen an sten rag bos assayys ha tollys.\nPlas Walsingham: Kildenn a'n daromres ha gwandra yn Plas Walsingham hebask, ryb Pedrek Victoria, tyller meurgerys gans prydydh enorys John Betjeman. Y prederir bos pennser an terras Joriek teg ma Philip Sambell.\nStret Lemon: Gans y bennserneth Joriek tenvosek, Stret Lemon veu drehevys rag provia entrans es yn Truru rag an kochow-post Quicksilver dhyworth Aberfal.\nTruru yw penncita venystra Kernow hag a's teves kemeneth ow seweni, selys war genwerth ha tornyaseth. Truru a sewen hwath avel porth, ow tyghtya moy a wara es pub porth aral yn Kernow.\nY krysir bos hanow Truru devedhys a'n lavar Tri-veru, a styr ‘teyr avon' - Kenwyn, Allen ha Tinney. An avonyow ma a dheu warbarth avel an Avon Truru, a resek yn Heyl Karrek ha'n Avon Fal.\nDre vras yth yw kudhys an avonyow ma yn-dann an stretow, mes y hyllir gweles an Allen a-dryv an Benneglos ha Stret Maria Wynn, ha'n Kenwyn a resek yn-dann Bedrek Victoria ha Kay Lemon.\nNansow an avonyow a furv bolla gans tenwennow nebes serth yn kyrhyn Truru. Livow o kemmyn dres an bledhynnyow, hag y hwarva an diwettha yn 1988. Y hwelys tus ow mos yn skathow byhan rag hedhes an gwerthjiow ha'n negysyow yn Pedrek Victoria.\nA-dhia ena, re dhrehevys defensow liv yn kyrhyn an cita, y'ga mysk tommen orth Melin Nowyth war an Avon Kenwyn ha yet-vordid war an Avon Truru ogas dhe Bark Boscawen.\nRe beu trevesigeth dhe Druru dres kansbledhynnyow. Y prederir bos genys agan cita avel gwig geltek, hag a'y wosa kemerys veu gans an Normans y'n 12ves kansbledhen, pan dhrehevsons kastel war wartha an vre may sev lemmyn an Lysyow Kurun.\nDiwettha, y teu ha bos Truru tre stenek, le may fedha "assayys" an sten - chekkys rag dader ha stampys. Ena degys vedha an alkan a'n dre yn gorhel a-hys an avon.\nYnwedh yth o Truru kyns porth fest bysi. Lestri vedha kelmys dhe Gay Lemon, lemmyn tyller kudhys ha lown poblek bywek. Peskweyth may to gorhel y'n porth, y fistena gwesyon dre bub skochfordh ha stretyn rag diskarga an lester.\nA dhiwedh an 18ves kansbledhen bys dalleth an 19ves, y fusennas pris an sten ha perhenogyon golusek an balyow a drevesigas yn Truru, ow trehevel chiow-tre fethus, may hyllir gweles hedhyw nebes anedha.\nTus neb a worras Truru war an mappa:\nRichard Lander, an hwiler neb eth gans y vroder John orth eskerdh rag kavos fenten an Avon Niger yn Afrika. Unn skol-nessa yn Truru a dheg y hanow ev.\nHumphry Davy, genys yn Pennsans mes dyskys yn Truru. Davy a dhismygas an lugarn sawder tus bal.\nSir William Lemon, golusek balyow hag esel an senedh a-barth Kernow, a ros an tir rag drehevel Stret Lemon.\n7:53am | 20th October 2017


Nebes Geryow Kernewek: Dydh Grassa lowen!\nPy fordh rag agan yeth?\nLytherow, kanow, ha postow\nOmavonsyans diveth II\nUnnses yn Almayn?\nDydh Grassa lowen!\nDydh kynyav splann a’gan beu hedhyw yn Fenten Berkeley, Virginia Howlsedhes, yeyn ha gwynsek kynth o -- dydh splann rag goelya Dydh Grassa. Rag ow redyoryon dramor, hemm yw dy’ goel kenedhlek amerikanek ha kanadianek may hwodhon ni gras a’n pythow marthys y’gan bywnansow. Nyns esov vy ow kewsel omma a bythow an bys (kyn hwra lies den prederi a bythow a’n par na hedhyw, heb mar), mes a bythow an spyrys. (Ha res yw dhymm klerhe wosa skrifa henna nag ov vy den kryjyk, mes ‘spyrys’ yw an ger ewn.) Dallethys veu an dy’ goel ma yn Amerika yn kynsa rag kovhe kevywi gwrys gans trevesigyon bredennek ha tus enesik yn Massachusetts, nep-prys y’n seytegves kansblydhen. Mes awos an pyth a sywyas yn istori agan bro, ha’n deythyogyon ledhys ha ledrys aga thir gans an drevesigyon, yma tus hedhyw na vynn solempnya an jydh ma na fella.\nByttegyns, dhe’m breus vy, tybyans da yw godhvos gras a’n pythow a’gan beus, ha prederi a’n pyth a yllyn ni y wul rag skoedhya an eyl y gila. Dhe Gernewegoryon yn arbennik y lavarav, da yw kavoes dydh may hyllyn ni oll omguntell yn kres. Hedhyw, y’n bagas-klapp Ynkernewek, y redis vy post a-dro dhe’n dy’ goel ma skrifys gans an Kerneweger amerikanek John Sheridan. Ynno, y skrif John ev dhe wodhvos gras hedhyw a’n taves Kernewek. Ha my yw unnver ganso. Gonn meur ras a’n pyth re beu gwrys dres an gansblydhen yw passyes gans an dus a dhallathas dasserghyans agan yeth. Gonn meur ras a’n pyth ow pos gwrys hedhyw gans an dus a skoedh agan yeth der hy dyski, hy studhya, hy redya, hy skrifa, ha dres oll hy hewsel. Gonn meur ras a’n pyth a vydh gwrys y’n termyn a dheu, mar kyllyn ni oll kesoberi rag krevhe agan yeth ha’gan kemmynieth yethek. Ha gonn meur ras ahanowgh hwi, ow redyoryon, yw rann an kemmynieth ma.\nPostys gans Benjamin Bruch dhe 20:24.


Compare Bible readings for Dewteronomi 30 in the ABK and the NRSV - Bible Society\nDewteronomi 30 ABK\nSewenyans wosa Treylya dhe'n Lagha\n1Pan dheu oll an taklow ma warnas, an vennath ha'n mollothow a wrugavy aga settya a-ragos, ha ty a wra aga dri arta dhe'th kolonn yn oll an kenedhlow le may hwra an ARLOEDH dha Dhuw dha skattra dhi, 2ha ty a dhehwel dhe'n ARLOEDH dha Dhuw ha goslowes orth y lev war-lergh pup-tra mayth esov ow korhemmynna dhis hedhyw, ty ha'th vebyon gans oll dha golonn ha gans oll dha enev, 3ena an ARLOEDH dha Dhuw a wra restorita ragos ha kemmeres truedh ahanas ha'th kuntell arta dhiworth oll an poblow le may hwrug an ARLOEDH dha Dhuw dha skattra bys di. 4Mar pe re a'th tivresow skattrys bys amal nev, alena y hwra an ARLOEDH dha Dhuw dha guntell hag alena y hwra dha gemmeres. 5Ena an ARLOEDH dha Dhuw a'th tro dhe'n tir a wrug dha dasow y erita, ha ty a'n erit. Ev a wra da dhis, ha dha ynkressya moy ages dha dasow. 6An ARLOEDH dha Dhuw a drodregh dha golonn ha kolonn dha has dhe gara an ARLOEDH dha Dhuw gans oll dha golonn ha gans oll dha enev, rag may fewi. 7An ARLOEDH dha Dhuw a worr oll an mollothow ma war dha eskerens ha war an re a'th kas, neb a'th helghyas. 8Ha ty a woslow arta orth lev an ARLOEDH, ha gul oll y worhemmynnow mayth esov orth aga hworhemmynna dhis hedhyw. 9An ARLOEDH dha Dhuw a wra dhis seweni yn pub ober a'th leuv, yn frut dha gorf, yn frut dha jatel hag yn frut dha dir rag da; rag an ARLOEDH dha Dhuw a lowenha ynnos arta rag da, kepar dell lowenhas yn dha dasow, 10mar koslewydh lev an ARLOEDH dha Dhuw ha gwitha y worhemmynnow, ha'y ordenansow usi skrifys yn lyver an lagha ma, pan dreylydh arta dhe'n ARLOEDH dha Dhuw gans oll dha golonn ha gans oll dha enev.\n11Rag an gorhemmynn ma esov orth y worhemmynna dhis hedhyw nyns yw re gales ragos, na re bell. 12Nyns usi yn nev, rag may leverri, ‘Piw a yskynn ragon war-tu ha nev ha'y gemmeres ragon rag ma'n goslewyn, ha'y wul?’ 13Ha nyns usi dres an mor, rag may leverri, ‘Piw a dremen dres an mor ragon ha'y gemmeres ragon, rag ma'n goslewyn, ha'y wul?’ 14Rag yma an ger fest yn ogas dhis, yn dha anow hag yn dha golonn, rag y wul.\nAn Dewis: Bewnans po Mernans\n15Mir, my re worras a-ragos hedhyw bewnans ha da, mernans ha drog, 16ow korhemmynna dhis hedhyw kara an ARLOEDH dha Dhuw, dhe gerdhes yn y fordhow, dhe witha y worhemmynnow, ha'y ordenansow, ha'y vreusow, rag may fewi hag ynkressya; ha'n ARLOEDH dha Dhuw a'th vennik y'n tir mayth esos ow tos di dh'y erita. 17Mes mar treyl dha golonn dhe-ves, heb goslowes, ha ty a vydh dynys dhe blegya dhe'n dor a-rag duwow erell ha'ga servya, 18my a dhiskler dhywgh hedhyw y fydhowgh kellys glan; ny vydhowgh trigys dydhyow hir war an tir mayth esos ow tremena dres an Yordan dhe vos di dh'y erita. 19My a elow nev ha nor yn test er agas pynn hedhyw y hwrugavy settya a-ragos bewnans ha mernans, bennath ha molleth; ytho dewis bewnans rag may fewi, ty ha dha has, 20ow kara an ARLOEDH dha Dhuw, hag ow koslowes y lev, hag ow klena orto; rag ev yw dha vewnans ha hirder dha dhydhyow, dhe driga war an tir a dos an ARLOEDH dhe'th tasow, dhe Abraham, ha dhe Ysak, ha dhe Yakob, dhe ri dhedha.


Ezekiel 30 (ABK) - Bible Society\nEzekiel 30 ABK\nKynvann war Ejyp\n1Ger an ARLOEDH a dheuth dhymm, ow leverel: 2Mab den, profoes ha lavar, Yndellma y lever an Arloedh DUW:\nKynewgh, ‘Ellas rag an jydh!’\n3Rag ogas yw an jydh,\nogas yw dydh an ARLOEDH;\ny fydh dydh a gommol,\nprys breus an kenedhlow.\n4Kledha a dheu erbynn Ejyp,\nhag y fydh angoes yn Ethiopia,\npan goedh an re ledhys yn Ejyp;\ni a gemmer hy rychys dhe-ves,\nha'y selyow a vydh terrys dhe'n dor.\n5Ethiopia, ha Put, Lud hag oll Arabia, Libya ha mebyon pow an kevambos a goedh war-barth gansa der an kledha.\n6Yndellma y lever an ARLOEDH:\nAn re a skoedh Ejyp a goedh,\nha goeth hy galloes a dhiyskynn;\ndhiworth Migdol dhe Syene\ni a goedh ynni der an kledha,\n7I a vydh dibobel yn mysk powyow ynyal\nha'y sitys a vydh yn mysk sitys gwastys.\n8Ena i a woer my dhe vos an ARLOEDH,\npan worrav tan yn Ejyp,\nhag oll hy gweresoryon a vydh terrys.\n9Y'n jydh na kannasow a yn-mes dhiworthiv yn gorholyon dhe ownekhe Ethiopia dhibreder, hag y fydh kren ynna yn dydh Ejyp, rag otta, ev a dheu.\n10Yndellma y lever an ArloedhDUW:\nMy a wra dhe routh Ejyp hedhi\ndre leuv Nebukadnessar myghtern Babylon.\n11Ev ha'y bobel ganso, an fella a'n kenedhlow,\na vydh dres dhe bylla an pow,\nI a denn aga kledhedhyow erbynn Ejyp,\nha lenwel an pow a'n re ledhys.\n12My a wra an avonyow sygh,\nha gwertha an pow yn leuv an debeles,\nha gwastya an pow ha pup-tra eus ynno\ndre leuv estrenyon;\nmy, an ARLOEDH, re gewsis.\n13Yndellma y lever an ArloedhDUW:\nMy a dhistru idolys\nha ri diwedh dhe'n imajys yn Nof.30:13 Nof: Honn yw Memfis.\nNy vydh na fella pennsevik yn pow Ejyp;\nha my a worr own yn pow Ejyp.\n14My a wra Pathros ynyal,\nha gorra tan yn Soan\nha gul breusow yn No.30:14 No: Honn yw Thebes.\n15My a dhiver ow sorr war Sin,30:15 Sin: Honn yw Pelusium.\nha treghi dhe-ves an routh a No.\n16My a worr tan yn Ejyp,\nSin a omwen yn payn;\nFos No a vydh folsys,\nhag y fydh dhe No ahwer pub dydh.\n17Gwer yowynk On ha Pi-beseth30:17 On ha Pi-beseth: On yw Heliopolis, Pi-beseth yw Bubastis. a goedh der an kledha,\nhag yth ons an sitys na yn kethneth.\n18Yn Tahpanhes an jydh a dewl,\npan dorrav ternwelennow30:18 ternwelennow: Amendys war-lergh an Septuagint ha'n Vulgat. Ebrow yewow. Ejyp eno,\nha goeth hy nerth dheu dhe dhiwedh ynni;\nkommolenn a's kudh,\nhag yth a hy vyrghes yn kethneth.\n19My a wra breusow yn Ejyp,\nhag i a woer my dhe vos an ARLOEDH.\nProfoesans erbynn Faro\n20Y'n unnegves blydhen, y'n kynsa mis, yn seythves dydh an mis, ger an ARLOEDH a dheuth dhymm, ow leverel, 21Mab den, my re dorras bregh Faro myghtern Ejyp, hag otta nyns yw kelmys rag yaghheans na nyns yw lystennys dh'y gelmi may fo krev lowr dhe synsi kledha. 22Rakhenna yndellma y lever an Arloedh DUW: Awottavy erbynn Faro, myghtern Ejyp. My a derr y breghow krev, an bregh krev ha'n bregh terrys, ha gul dhe'n kledha koedha dhiworth y leuv. 23My a skatter Ejyp y'n kenedhlow ha'ga lesa der an powyow. 24My a grevha breghow myghtern Babylon ha gorra ow kledha yn y leuv; mes my a derr breghow Faro, hag i a gyn a-ragdho kepar dell gyn den ledhys. 25My a grevha breghow myghtern Babylon, mes breghow Faro a goedh. Ena i a woer my dhe vos an ARLOEDH, pan worrav ow kledha yn leuv myghtern Babylon, hag ev a'n ystynn erbynn pow Ejyp. 26My a skatter Ejyp y'n kenedhlow ha'ga lesa der an powyow. Ena i a woer my dhe vos an ARLOEDH.


Didhiwedhter - Wikipedia\nDidhiwedhter yw a-dro taklow eternal. Trewethyow, didhiwedhter yw a skrifys ∞. Didhiwedhter a wrug menya taklow diffrans, ha hemm yw kregi war pan yw usys. An ger yw dhyworth latinek "heb mar fin". Didhiwedhter a wra durya bys vykken, ytho trewethyow spas, niverow ha taklow erell yw leverys bos "didhiwedh" drefen i dhe diwedha nevra.\nNyns yw didhiwedhter niver gwir, mes trewethyow ev yw usys avel niver. Didhwedhter a leversys yn fenwogh yma neppyth fatel lies, yn le neppyth yw fatel bras. Rag ensampel, yma heb worfen lies niver kowal (henwys integers), mes nyns eus integer heb worfen bras. Mes yma par diffrans a didhiwedhter dhe par diffrans a awgrym. Ytho, an menyng a wra chanjya yn fenowgh.\nYma dew par a didhiwedhter; didhiwedhter potencyal ha didhiwedhter gwir. Didhiwedhter potencyal a wra stoppya nevra. Rag ensampel, ow addya 10 dhe niverow - moy 10s a via addys. Didhiwedhter gwir a wra menya taklennow yw avowys avel taklennow didhiwedh (kepar ha niverow transinfinite).\nMar kyllydh, gwra gwellhe an folen ma mar pleg (ha dilea an skantlyn ma pan vo ewnhes da).\nDiwettha golegyans an folen ma a veu an 2 Ebrel 2022, dhe 14:20.


Compare Bible readings for Galatianys 6 in the ABK and the ESV - Bible Society\n7Na vedhewgh toellys: ny vydh Duw skornys. Rag pypynag a wra den y hasa, an keth henna a wra ev y vysi; 8rag neb a wra hasa dh'y gig y honan, dhiworth an kig ev a wra mysi podredhes; mes neb a wra hasa dhe'n Spyrys, dhiworth an Spyrys y hwra ev mysi bewnans heb diwedh. 9Yn masobereth na vedhen digolonnek; rag y'n prys ewn y hwren ni mysi mar ny glamderyn. 10Ytho, hedre vo spas dhyn, gwren ni da dhe bubonan, ha kyns oll dhedha i usi a'n teylu a fydh.


cita ha pluw civil yn Kernow\nPenncita Kernow yw Truru, menystrys avel cita ha pluw civil. An gresen rag menystrans, termyn syger ha kenwerth yn Kernow yw, hag an unn dre yn Kernow may feu res dhedhi an studh sodhogel a cita. Poblans an dre a veu rekordyes avel 18,766 y'n niveryans 2011, mes yma 20,332 a dus yn hy arenebedh trevek, a gomprehend rannow a bluwow yn kerghyn.\nsita, pluw civil gans studh cita, tre gonteth, pluw civil\nHyldreth, Dowr Alen\nStret yn Truru. Y hyllir gweles diblanseth an benneglos.\nAn cita a devis yn kensa avel kresen a genwerth drefen hy forth, hag a-wosa avel tre stenek rag an diwysyans sten, onen a hwegh tre stenek y'n dhuketh. Hy fenneglos a veu kowldrehevys yn 1910. Nebes tylleryow dhe les y'n cita yw an Hel rag Kernow, Gwithti Riel Kernow ha Breuslys Kernow.\nDadhlys yw devedhyans hanow Truru. Rekordyes veu avel Tryveru yn 1264, ha Craig Weatherhill a brof an styryans a 'tri gover'.\nAn kovadhow ha'n sewyansow hendhyskoniethel an moyha a-varr a dre fast yn arenebedh Truru a dheu a'n oos Normanek. Y feu kastel drehevys y'n 12ves kansvledhen gans Richard de Luci, Pennjustis a Bow Sows dres reyn Henry II, may feu grontyes dhodho tiredh yn Kernow rag y servisyow dhe'n lys, ow komprehendya an arenebedh yn kerghyn kemper an diw avon. An dre a devis yn skeus an kastel hag y feu grontyes dhedhi an studh a vurjestra dhe ynkressya aktivita erbysek. Gallas an kastel dhe goll termyn hir.\nYn dalleth an 14ves kansvledhen, porth posek o Truru, drefen hy desedhans pell a omsettyoryon, sewenyans an diwysyans pyskessa, ha rann nowydh avel onen a drevow stenek Kernow rag assaya ha stampya sten ha kober a valyow Kernow. An Mernans Du a dhros kilans kenwerth ha meur a'n poblans a asas an dre. Kenwerth a dhehwelis tamm ha tamm, ha'n dre a dhasgavas speda y'n oos Tudor. Governans leel a veu grontyes yn 1589 dre jartour nowydh a veu res gans Elizabeth I, ow ri dhe Druru mer etholys ha gwiryow dhe borth Aberfala.\nGwel a Stret Bosskawen yn 1810\nDres Kas an Pymp Kenedhel y'n 17ves kansvledhen, Truru a dhrehevis fors mynsek dhe vatalyas rag an myghtern, hag y feu batti selyes. Fethans gans lu an Senedh a dheuth yn 1646 hag an batti a veu removys bys yn Keresk. Diwettha y'n gansvledhen, y feu grontyes dhe Aberfala chartour hy honen, ow ri dhedhi gwiryow war hy forth hy honen hag ow talleth envi hir ynter an diw dre. Ervirys veu an vresel yn 1709 gans menystrans an Fala rynnys yntra Truru hag Aberfala.\nPenneglos Truru yn 1905, kens es kowldrehevyans an touryow\nTruru a spedyas y'n 18ves ha'n 19ves kansvledhynnyow. Diwysyans a floryshyas gras a vaynys gwellhes a valweyth ha prisyow ughella a sten, hag an dre a dennas perghenogyon rych a valyow. Treven bras joriek a veu drehevys kepar ha'n re a yllir gweles hedhyw yn Stret Lemon, henwys war-lergh an nesysydh balweyth hag ES leel Syr William Lemon. Truru a veu an gresen rag kowethas y'n wlas, ha lies den a vri a dho anedhi. Onen a'n drigoryon an moyha notys o Richard Lander, a dhiskudhas aber an Nijer yn Afrika. Y feu grontyes dhodho kensa medalen owr an Gowethas Riel Doroniethel. Yn mysk re erel, yma Humphry Davy, a veu adhyskys yn Truru hag a dhevisyas an lugarn sawder rag tus val, ha Samuel Foote, gwarier ha dramatydh a Stret Bosskawen.\nRoweth Truru a ynkressyas diwettha y'n 19ves kansvledhen, pan esa dhedhi hy thylleryow hy honen rag hornweyth ha priweyth. Hyns Horn Meur an West a dheuth y'n vledhynnyow 1860 gans linen dhidro a Loundres, ha Truru a veu gwrys epskobeth yn 1876. An Vyghternes Victoria a wrontyas an studh a cita dhe Druru an nessa bledhen. Dalleth an 20ves kansvledhen a welas diwedh an diwysyans balweyth a-dro dhe'n cita, mes hi a synsis hy studh avel an gresen rag menystrans ha kenwerth yn Kernow, hag y feu meur a dhisplegyans y'n gansvledhen na.\nAn Ydhi, le may hwra keskeverya gans an Dowr Alan dhe formya an Hyldreth\nYma Truru y'n kres a Gernow West, neb 9 mildir (14 kilometer) a'n arvor soth orth kemper an Ydhi ha'n Dowr Alan, a gesun dhe formya an Hyldreth, onen a gevres a heylynnow, avonyow ha nansow livys ow ledya bys yn Dowr Fala, ha war y lergh, bys y'n porth naturel bras a Vorlyn an Garrek. An nansow dowr a form bolla nebes serth y emlow a-dro dhe'n cita dhe'n north, est ha west, ygor dhe'n Hyldreth dhe'n soth. An shap bolla, keffrys ha'n myns bras a lawas a hwedh an dowrow ha gorlanwes y'n dowr Fala, a gawsyas an liv yn 1988 a arnewas yn sevur kres an cita. A-dhia an termyn na, defensys liv re beu drehevys, y'ga mysk arge gorodhom yn Melinnowydh war an Ydhi ha lett lanwesek war an Hyldreth.\nYn kerghyn an cita yma niver a arenebedhow naturel difresys kepar ha'n tiryow park istorek yn Penn Klunyek, hag arenebedhow brassa a dirwedh afinus, kepar ha Lowarth Trelesik pella war an Hyldreth yn-nans. Unn arenebedh soth-est dhe'n cita, a-dro dhe hag ow komprehendya Heylyn Klunyek, re beu diskleryes Arenebedh a Dekter Naturel dres Eghen.\nAn cita re devis ha re dhisplegyas a-dro dhe gresen istorek an cita yn gis sprusek war ledrow an nans bolla a-hys, a-der displegyans linyek uskis war an A390 a-hys war-tu ha Mentrimildir. War-barth hag hy hevyans, Truru re ynkorforas niver a drevow erel avel ranndrevow po ranndiryow ansodhogel, kepar ha Keynwyn ha Moresk dhe'n north, Trelander dhe'n est, Trenowydh dhe'n soth, ha Trewartha, Trelosk ha Glowwydh dhe'n west.\nAn nas an moyha aswonadow dhe Druru yw an benneglos, desinys gans an pennser John Loughborough Pearson, hag yw 249 th (76 m) yn ughelder orth hy ughella tour. Hi a gemeras 30 bledhen dhe dhrehevel, a 1880 dhe 1910, war tyller Eglos Sen Maria, sakrys moy es 600 bledhen moy a-varr. Yma lies ensampel a bennserneth joriek y'n cita, ha leverys re beu bos an terrassow ha'n treven yn Stret Lemon ha Plas Walsingham "an tekka ensamplys a bennserneth joriek west a'n cita Bath".\nAn chif tennvos y'n cita yw hy niver bras a shoppys, a dhastewyn hy istori avel tre varghas. Aswonnys ynwedh yw Truru rag an Hel rag Kernow, le rag artys performya ha didhan, ha Gwithti Riel Kernow, an kottha gwithti yn Kernow rag diskwedhyansow a-dro dhe istori ha gonisogeth Kernow. Yma lies park y'n cita, kepar ha Lowarth Budhik, Park Bosskawen ha Hal Daubuz. Kay Lemon yw kresen an cita rag golyow ha hwarvosow. Yma processyon lugarn paper y'n cita henwys Cita Golowys, a gemmer le a-dro dhe Nadelik.\nPara unyans rugbi Kernow, An Vorladron Gernewek, a wra removya dhe'n cita pan vo Sportva Kernow drehevys yn Mentrimildir. Yma para pel droos dhe'n cita ynwedh, ha para krycket a wari yn Park Bosskawen.\nPennserneth joriek yn kres an cita\nYma Konsel an Cita Truru, konsel pluw a veu fondyes yn 1877, a-wartha yn Drehevyansow an Burjestra yn Stret Bosskawen. Omgemeryansek yw rag lyverva an cita, parkow, lowarthow ha plansow, hwarvosow an mer ha'n cita, skoodhyans a'y evellans tramor, ha kedhlow touristieth. Ev a breder ynwedh maters a dowlennans ha re beu omvyskys yn formya Towl Gentreveth Truru ha Keynwyn, war-barth ha Konsel Kernow. Rynnys yw an cita yn peder diberthva: Bosskawen, Redenek, Tregollas ha Tregavran, gans 24 konseler etholys rag termys a beder bledhen.\nYma pennplas Konsel Kernow orth Lys Kernow dhe west a gres an dre. Kelmys yw gans Chambour Kenwerth Truru ha kowethyansow leel erel.\nYma diw dre gevellys dhe Druru:\nBoppard yn Rheinland-Pfalz, Almayn\nMontroulez yn Breten Vyghan\n↑ Niveryans 2011\n↑ A Concise Dictionary of Cornish Place-Names (Evertype, 2009)\n↑ Truro City Council - Daytripper – Sheer Indulgence in Truro\nLast edited on 7 Hedra 2021, at 22:48\nDiwettha golegyans an folen ma a veu an 7 Hedra 2021, dhe 22:48.


Compare Bible readings for Breusysi 6 in the ABK and the BCN - Bible Society\nBreusysi 6 ABK\n1Mebyon Ysrael a wrug an pyth o drog yn golok an ARLOEDH, ha'n ARLOEDHa's ros yn leuv Midyan seyth blydhen. 2Leuv Midyan a arwaskas Ysrael; ha drefenn Midyan mebyon Ysrael a wrug ragdha aga honan skovvaow yn savnow y'n menydhyow, ha fowys ha dinasow. 3Rag py eur bynag mebyon Ysrael a blansa has, an Midyanysi ha'n Amalekysi ha mebyon an est a dho er aga fynn. 4I a gampya er aga fynn hag a dhiswre trevas an dor, bys yn kyrghynn Gaza, ha ny asens sosten a-ji dhe Ysrael, na davas na asen vytholl. 5Rag i ha'ga chatel a dho yn-bann, hag i a dhri aga thyldow, kemmys ha lokustes; nyns ens i dhe nivera, naneyl i aga honan na'ga howrvergh; i a entras an tir dh'y wastya. 6Yndella Ysrael o gyllys pur voghosek drefenn Midyan; ha mebyon Ysrael a grias dhe'n ARLOEDH rag gweres.\n7Pan grias mebyon Ysrael dhe'n ARLOEDH drefenn Midyan, 8an ARLOEDH a dhannvonas profoes dhe vebyon Ysrael; hag ev a leveris dhedha, ‘Yndellma y lever an ARLOEDH, Duw Ysrael: My a'gas dros yn-bann yn-mes a Ejyp, ha'gas dri yn-mes a'n chi a gethneth; 9ha my a'gas delivras dhiworth leuv Ejyp, ha dhiworth leuv oll an re a'gas arwaska; my a's tewlis yn-mes a-ragowgh, ha ri dhywgh hwi aga thir; 10ha my a leveris dhywgh hwi, “An ARLOEDH agas Duw yth ov; na wordhyowgh duwow an Amorysi mayth esowgh trigys yn aga thir.” Mes ny woslewsowgh dhe'm lev.’\n11Lemmyn el an ARLOEDH a dheuth hag esedha yn-dann an derebinthenn yn Ofra, o dhe Yoash, an Abiezryas. Pan esa y vab Gideon ow trushya gwaneth y'n winwask, rag y gudha a'n Midyanysi, 12el an ARLOEDH a omdhiskwedhas dhodho hag a leveris dhodho, ‘Yma an ARLOEDH genes, kasor galloesek.’ 13Gideon a worthybis dhodho, ‘Mes, syrra, mars usi an ARLOEDH genen, ytho prag y hwarva oll hemma dhyn? Ha ple'ma oll an gweythresow marthys a dherivas agan tasow dhyn, ow leverel, “A ny wrug an ARLOEDH agan dri yn-bann a Ejyp?” Mes lemmyn an ARLOEDH re'gan tewlis dhe-ves, ha'gan ri yn leuv Midyan.’ 14Ena an ARLOEDH a dreylyas dhodho hag a leveris, ‘Ke y'th nerth ma ha deliver Ysrael a leuv Midyan; a ny wrugavy dha dhannvon?’ 15Ev a worthybis, ‘Ow Arloedh, fatell allav delivra Ysrael? Ow hordh yw an gwanna yn Manasse, ha my yw an lyha yn ow theylu.’ 16An ARLOEDH a leveris dhodho, ‘My a vydh genes, ha ty a wysk yn-nans an Midyanysi, yn kettep penn anedha.’ 17Ena y leveris dhodho, ‘Mara'm bo favour genes, diskwa dhymm arwoedh yth yw ty usi ow kewsel genev. 18Na ge alemma kyns av dhiso jy, hag y trov yn-mes ow ro ha'y gorra a-ragos.’ Hag y leveris, ‘My a worta bys pan dhehwelli.’\n19Ytho Gideon a entras yn y ji hag a bareusis gevrik, ha tesennow heb burm a efa a vleus; ev a worras an kig yn kanstell, ha'n kowl a worras yn pott, hag ev a's dros dhodho yn-dann an derebinthenn hag a's ros dhodho. 20El Duw a leveris dhodho, ‘Kemmer an kig ha'n tesennow heb burm ha'ga gorra war an garrek ma, ha diver an kowl yn-mes.’ Hag ev a'n gwrug yndella. 21Ena el an ARLOEDH a ystynnas bleyn an lorgh esa yn y dhorn hag a dochyas an kig ha'n tesennow heb burm ha tan eth yn-bann a'n garrek hag a loskas an kig ha'n tesennow heb burm; hag el an ARLOEDH eth yn-mes a'y wolok. 22Ena Gideon a wodhya henna dhe vos el an ARLOEDH, ha Gideon a leveris, ‘Gweres vy, Arloedh DUW! Rag my re welas el an ARLOEDH fas orth fas.’ 23Mes an ARLOEDH a leveris dhodho, ‘Kres re bo dhis; na borth own, ny verwydh.’ 24Ytho Gideon a dhrehevis alter dhe'n ARLOEDH ena, ha'y henwel, An ARLOEDH yw kres. Bys y'n jydh hedhyw y sev yn Ofra an Abiezrysi.\n25An nos na an ARLOEDH a leveris dhodho, ‘Kemmer tarow dha das, an nessa tarow seyth bloedh y oes, ha tenna dhe'n dor alter Baal yw dhe'th tas, ha trogh yn-nans an Ashera usi rybdho, 26ha drehav alter dhe'n ARLOEDH dha Dhuw war benn an dinas ma, yn furv usadow, ena kemmer an nessa tarow, ha'y offrynna avel offrynn leskys gans prenn an Ashera a dreghydh yn-nans.’ 27Ytho Gideon a gemmeras deg gour a'y servysi, hag a wrug par dell re lavarsa dhodho an ARLOEDH, mes drefenn y vos re ownek a'y deylu hag a dus an dre dh'y wul dydhweyth, ev a'n gwrug nosweyth.\nGideon a Dhiswra Alter Baal\n28Pan sevis gwer an dre yn-bann ternos a-varr, otta, alter Baal o tennys yn-nans, ha'n Ashera rybdhi o treghys dhe'n dor, ha'n nessa tarow a veu offrynnys war an alter re bia drehevys. 29Ytho i a leveris an eyl dh'y gila, ‘Piw a wrug hemma?’ Wosa hwithra ha govynn, yn-medhons, ‘Gideon mab Yoash a wrug hemma.’ 30Ena tus an dre a leveris dhe Yoash, ‘Dro yn-mes dha vab rag may farwo, rag ev re dennas yn-nans alter Baal ha re droghas yn-nans an Ashera esa rybdhi.’ 31Mes ev a leveris dhe oll esa ow sevel er y bynn, ‘A vynnowgh strivya rag Baal, po a vynnowgh pledya y gen? Piw pynag a striv ragdho a vydh ledhys erbynn bora an jydh. Mars ywa duw, strives ev ragdho y honan, drefenn y alter dhe vos tennys yn-nans.’ 32Ytho y'n jydh na Gideon a veu henwys Yerubbaal, henn yw dhe leverel, ‘Strives Baal er y bynn’, drefenn ev dhe denna y alter yn-nans.\n33Ena oll a Midyanysi ha'n Amalekysi ha mebyon an est a dheuth war-barth, hag ow treusi an avon i a gampyas yn nans Yezreel. 34Mes spyrys an ARLOEDH a dheuth war Gideon; hag ev a hwythas an hirgorn ha'n Abiezrysi a veu gelwys dh'y holya. 35Ev a dhannvonas kannasow der oll Manasse, hag i a veu gelwys dh'y holya. Ev a dhannvonas kannasow dhe Asher, Zebulun, ha Naftali hag i ynwedh eth yn-bann dhe vetya orta. 36Ena Gideon a leveris dhe Dhuw, ‘Mar telivrydh Ysrael der ow leuv, dell re leversys, 37otta, my a worr knew a wlan war an leur-drushya; mara pydh gluth war an knew hepken, ha sygh vydh oll an leur, ena my a woer y telivrydh Ysrael der ow leuv, dell re leversys.’ 38Hag yndella yth o. Pan sevis yn-bann ternos a-varr, hag a waskas an knew, ev a wrynyas bollas a dhowr anodho. 39Ena Gideon a leveris dhe Dhuw, ‘Na leskes dha sorr er ow fynn, gas vy dhe gewsel unnweyth moy; gas vy dhe previ gans an knew unnweyth moy; bedhes sygh war an knew hepken, ha bedhes gluth war an leur.’ 40Ha Duw a wrug yndella an nos na, sygh o war an knew hepken, ha war oll an leur yth esa gluth.